text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Koorka: Hol no ɗaɓɓitirten jemma Layla?
Musiɓɓe tedduɓe,
Hiɗon gelii ko fillaa e Nulaaɗo men on Muhammadu (Yo O his), wonde si sappo sakkitore ɗen ka suumayee naatii no, ɓe haɓɓayno duhol ngol, ɓe ɓeyda tiɗnaare e softeende, ɓe finndina ɓeynguure maɓɓe nden fii ɗaɓɓitugol oo jemma gooto wi’eteeɗo « Laylatul Qardi« , jemma ɓurɗo mawnude e jemmaaji ɗin fow ka Alla…
Mo rewii Alla e on jemma gooto; o jaɓanaa ngal dewal makko, haray himo wa’i wa rewuɗo Alla e nder lebbi wuluure (1000). Ɗuum hawray duuɓi cappanɗe jeetati e tati (83). Alla ko mawɗo! Kaawes e yurmeende Makko mawnde! Dewal e jamma gooto, hino ɓuri ɗii lebbi ɗoo fow, dokkal ko haa wa ɗoo. Mo anndii ndee moƴƴere, oo tereeti laawotaako mo.
Kono jiɓi-liɓi on ka woni ɗon, Nulaaɗo men jom kisiyee on yejjituno oo jemma ko e ñalaande honnde hawrata! Ko ɓe maanditinoo woo, ko wonde hinde soomii e nder balɗe sappo sakkitore ɗen. Jooma gannde en luutondiri fii happugol nden ñalaande, woɓɓe wi’a ko ñanlde noogas e jowi (25), woɓɓe wi’i ko ñanlde noogas e jeeɗiɗi (27), wano non wano non.
Fii yaltugol e kumpa, heɓa ko wondi e ƴi’al, tawa jillaa e sikke, Misiide Network hino weeɓitano on ɗoo seeɗa e Hadiiseeje jolɗe fii oo jemma layla. Hadiise bee e filliiɗo ɗum, e ñaawoore mun. En moɓtayɗe wallitoren fii hebilanagol oo jemma mawnuɗo.
Eggaama e Yumma Aa’isha (Yo Allah wele ɓe), Nulaaɗo Alla on mo jam e kisiyee woni e mun on maaki: « Ɗaɓɓitee jemma layla on e nder fuujuɗe ɗen ka sappo sakkitore lewru koorka ».
(Fillike mo: Buxaarii).
Fuujuɗe ɗen ko : 21, 23, 25, 27
D’après Aicha (qu’Allah l’agrée), le Prophète (que la prière d’Allah et son salut soient sur lui) a dit: « Cherchez la nuit du destin dans les nuits impaires des dix derniers jours de Ramadan ».
(Rapporté par Boukhari).
Eggaama e Abdallah Ibn Umar (Yo Alla wele mo), Nulaaɗo Alla on mo jam e kisiyee woni e mun on maaki: « Ɗaɓɓitee jemma layla on ka jeeɗiɗi sakkitore ».
(Fillike mo Muslim).
D’après Abdallah Ibn Omar (qu’Allah les agrée), le Prophète (que la prière d’Allah et son salut soient sur lui) a dit: «Cherchez la nuit du destin dans les septs dernières nuits».
(Rapporté par Mouslim).
Eggaama e Abdallah Ibn Unays (Yo Alla wele mo), nulaaɗo Alla on mo jam e kisiyee woni e mun on maaki: « Ɗaɓɓitee jemme layla on ka noogay e tatiire (23) ».
(Fillike mo Tabaraaniiyu).
D’après Abdallah Ibn Ounays (qu’Allah l’agrée), le Prophète (que la prière d’Allah et son salut soient sur lui) a dit: « Cherchez la nuit du destin la 23e nuit ».
(Rapporté par Tabarani).
Eggaama e Abdallah Ibn Umar (Yo Alla wele mo), Nulaaɗo Alla (jom kisiyee on maaki: « Ɗaɓɓitee jemma layla on, kala on ɗaɓɓitoowo mo, yo o ɗaɓɓitir mo ka noogay e jeeɗiɗiire (27) ».
(Fillike mo Ahmad).
D’après Abdallah Ibn Omar (qu’Allah les agrée), le Prophète (que la prière d’Allah et son salut soient sur lui) a dit: « Cherchez la nuit du destin et celui qui la cherche, qu’il la cherche la 27e nuit ».
(Rapporté par Ahmed).
Timmoode:
En tinii e ɗee hadiiseeje yawtuɗe ɗoo, wonde fii jemma layla on wanaa ko tabitiri jemma gooto tan, ko e jemmaaji sertuɗi. Tippude e ɗum, imaam Al Buxaarii jaŋtii wonde hino newoo moftude denndaangal ɗee hadiiseejo ɗoo, wonde jemma layla on ko e fuujuɗe ɗen ɗaɓɓitetee, ɗum non hino wayla hitaande kala.
L’imam Ibn Hajar Al Asqalani a cité dans son ouvrage Fath Al Bari Bi Charh Sahih Al Boukhari que les savants ont divergé en 46 avis sur la nuit du destin et il a mentionné que l’avis le plus juste par lequel il est possible de rassembler entre les textes est qu’elle a lieu durant les nuits impaires des dix dernières nuits du mois de Ramadan et qu’elle change d’une année à l’autre.
Kuɗol: Tafsir BALDE
Mo Misiide Network


c: text/html

text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Faransee ngal faaborike ɗemngal Fulfulde ngal kelme e konnguɗi ɗuuɗuɗi. Winnduɗo on hino yeewti e ɗum haa siforii Pular ngal ɗemngal « maayngal »!
Kono mo taskike winndannde nden, o taway jom kuɗol ngol hino ukkindiri hakkunde ɗemngal maayngal e ɗemngal muynaangal (mother language/langue maternelle)! Ko ɗum waɗi haa ƴettu-mi karambol; tawde kadi ko mi gooto e winndooɓe Pular wiƴƴitoo ko yowitii e ɗemɗe afrikaanje ɗen, ngam ɓanginnde seeɗa e ɓamtal Fulfulde fii no mi daɗndira sugu ɓen jogiiɓe miijooji taafiɗugol/jaasugol ɗemngal Fulfulde ngal, hollaɓe wonaa no ɓe sikkiri non, « Pulaar kay ko ɗemngal », goonga Baaba Maal.
Ko mo jannganii P.-F. Lacroix ka winndannde makko « Remarques préliminaires à une étude des emprunts arabes en peul » (1967), o anndata ko haa honto Arabre nden alɗiniri Fulfulde nden
Mi yeddaa wonde Pular ngal ngal hino luɓoo kelme e konnguɗi ka ɗemngal Faransee, kono ɗum ko ko hawri si eɓɓindiraama e ko ngal luɓotoo kon ka ɗemngal Arabu. Arabu hino faaborii Fulfulde kelme e konnguɗi alɗuɗi. Ko mo jannganii P.-F. Lacroix (1967) ka winndannde makko « Remarques préliminaires à une étude des emprunts arabes en peul », o anndata ko haa honto Arabu alɗiniri Fulfulde, hara wanaa ko woɓɓe sikkata ɗum e Faransee on.
Ko ɓuri heewude kon, Pullo on ko inɗe ɗe anndaaka ɗen ka fulfulde woni ko luɓotoo (faransiire nden)
DEMBA PAMANTA(2000), ka tiitoraande makko emprunts lexicaux peuls au français, holluno wonnde « Ko ɓuri heewude kon, Pullo on ko inɗe ɗe anndaaka ɗen ka fulfulde woni ko luɓotoo (faransee on), sabu tawde ko ɗe inɗe kese, malla/maa o teertorii innde fulfulde nden sabu luɓaande nden ka faransee ».
Si en taskike kelme fulfulde luɓaaɗe ɗen ka faransee, en taway ko ɓuri heewude kon e majje, hino jogii iwdi mun ndin ka ɗemngal Fulfulde, e piide misal:
kelem luaaɗe ɗen ka faransee luɓoraaka sabu waaseede firo majje ka fulfulde, ko sabu teertagol iwdi majje ɗen fii kelme luɓaaɗe ɗen
awiyon (avion), rondiisiman (arrondissement), kartiyee (quartier), ekn fow ko luɓaa-ɗum ka faransee. Kono non hiɗe mari iwdi majje ɗen ka Fulfulde. « Awiyon » ko laana-wiirooha walla wiirooha wi’etee ka Pular, kartiyee noddiree teekun, rondiisiman wi’ee doŋre.
Ɗum holli, kelem luaaɗe ɗen ka faransee ɗoo, luɓoraaka sabu waaseede firo majje ka fulfulde, ko sabu teertagol iwdi majje ɗen fii kelme luɓaaɗe ɗen.
Kono wano kelme taabal (table), e gaarwatir « gare voiture » (gare routière), ekn fow ko luɓaa-ɗum e ɗemngal faransi ngal, sabu waaseede maanaa majje on ka ɗemngal Pular.
Faransiiɓe ɓen luɓike helmere « boowal » nden ka ɗemngal Pular fii innugol nokkuure yaajunde.
Maandi-nen non, faransee on kadi hino luɓii pular ngal yoga e kelem, ɗen ko wano « boowal », nde gaynaakooɓe ɓen noddirta non werde wurooji maɓɓe ɗin. Faransiiɓe ɓen luɓike helmere « boowal » nden ka ɗemngal Pular fii innugol nokkuure yaajunde. Mo naatii ka caggitorɗe maɓɓe (fanransi en), o taway ton helmere « boowal » nden hino winndiraa nii « bowal », e wonndeje, ɓe maandinay wonde helmere nden ko eggaande e Pular, ɓe wi’a: « mot peul » (helmere pular).
« hiɗen majjaa wonde konnguɗi afriknaaji heewuɗi hino wallitora tabital ɗemngal moliyeer (faransi) ngal»
Miɗo felliti hiɓe luɓori non kadi kelme goo e ɗemɗe afriknaaje goo. Yeewtere nde TV5 waɗunoo e saa’i goo maandinno « hiɗen majjaa wonde konnguɗi afriknaaji heewuɗi hino wallitora tabital ɗemngal moliyeer (faransi) ngal ». Alain Rey kan wi’uno « nder 35.000 kelme faransee ɗen, ko yahata 5000 e majje ko luɓaaɗe », wano e ɗemɗe afriknaaje ɗen.
Seedee mun, ndaaren jaayɗe afriknaaje ɗen ka haala faransee, ma en taw ton kelme heewuɗe luɓaaɗe e ɗemɗe afrik ɗen, kelme tawayɗe ko iwdi afrik waɗtaa faransi, alɗini ɗemngal moliyeer ngal.
E nder winndannde wootere nden, jom kuɗol ngol hino lamnditoo, si tawii faransee on hino battinnde e ɗemɗe winndereyanke ɗen, tawayɗe ko alɗuɗe, ko wi’eten e ɗemɗe afrik « maayɗe » ɗen ?
Ka ɗemɗiyankaagal, ɗemngal « maayngal », ko kala haala yeewteteeka hakkunde leñol maa fedde heeriinde.
Ko ɗoo woni faayere nden ! Ko sabu ngal lamndal kadi waɗi haa mi ƴettu karambol fii ɓanngingol ko yowitii e Pular ngal.
Ko adii kon taho, ko maa fensiten ko woni ɗemngal maayngal (vernacular language/langue vernaculaire), annden ko honɗe woni ɗemɗe « maayɗe » ɗen afrik?
Ka ɗemɗiyankaagal, ɗemngal « maayngal », ko kala haala yeewteteeka hakkunde leñol maa fedde heeriinde.
Ɗemngal « maayngal », ko ɗemngal ngal yimɓe seeɗaaɓe wowlata e nokku faaɗuɗo heeriiɗo. Fulfulde non wonaa non woniri.
Wiktionary kan wi’i : « ɗemngal maayngal, ko ɗemngal jeyaangal e diiwal maa leydi e yimɓe mun ».
Si en tuugike e ɗii fensitooji yawtuɗi, en faamay wonde ɗemngal « maayngal », ko ɗemngal ngal yimɓe seeɗaaɓe wowlata e nokku faaɗuɗo heeriiɗo. Fulfulde non wonaa non woniri. Wano ciimtol ngol UNESCO yaltinno 1998 holluno, « ujune / miliyonji 82 yimɓe hino wowlude Pulaar e nder leyɗe 24 Afrik », ndee limoore non ko ko yawtaa, si en taskitike ɓeydaare jamaaji ɗin fewndo hannde.
Fulfulde ko ɗemngal wuurungal, wonaa « maayngal »
Ɗum ɗoo hino holla en wonde, Fulfulde ko ɗemngal wuurungal, wonaa « maayngal ». Seedee mun, hingal jogii doosgal (statut) ɗemngal leydi (national language/langue nationale) e nder leyɗe heewuɗe Afrik; wano Gine, Senegaal, Mali, Gambi, Burkina Fasoo, Sarlon, Benee, ekn.
Hino jeyaa e ko hollata en kadi wonde Fulfulde ko ɗemgal wuurungal, ko arata kon ley ɗoo:
Ø Fulɓe ɓen hino jogii finaa-tawaa winndaaɗo gila qarnu 17 ɓo on;
Ø Taariika / daartol Afrik huuɓngol ngol ko e ɗemɗe tati (3) afriknaaje tan firaa, ɗen woni : Kiswahili, hawsa e pulaar (fulfulde);
Ø Nanondiral Winndereyankeewal Hakkeeji Aaden ngal hino woodi e yamre pulaar;
Ø Fulfulde nden hino naati e gannde kese ɗen (teknolooji toɗɗiindi kabaaruuji e jokkondire). Fewndo hannde, ɗemngal Fulfulde ngal hino winndeede, yowiree ka internet e tiiɗnaare yarliraniiɓe ɓamtal ɗemngal ngal;
Ø Sarɗi woote (code électoral) ɗin Burkina Fasoo hino firaa e Fulfulde;
Ø Pulaar hino tawaa e ɗemɗe ngenndiije naatuɗe ɗen ka suudu batirdu (assemblée nationale) Senegaal.
Afrik ɗoo, ko « ɗemɗe seɓitiiɗe » maa « saatiiɗe mulude » fii mun wowletee ko ɓuri kon, fii joopagol ɗen ɗemɗe wi’eteeɗe « maayɗe ». Wano Gine, eɓɓoore ɗemɗe seɓitiiɗe ɗen moftii 13 ɗemɗe Ginenaaje seɓitiiɗe/saatiiɗe mulude ɗen, ɗen woni : Bajara, Baagaa Binari, Baagaa Koogaa, Baagaa Mannduuri, Wameey, Baagaa Sitemu, Basarii, Lanndumaa, Mani, Mbulungish, Naaluu, e Zi’alu.
Kono mo waɗtanii yiila, o taway ɗemɗe jeegoo (6) suɓaaɗe ɗen ko janngiree leydi Gine (ɗemɗe ngenndiije ɗen) hino huuɓiti ɗemɗe gine ɗen fow. Ko wano ɗum taweten e ɗeme « Baagaa » ɗen ; sabu hiɗe gasee siforeede caltuɗe ɗemngal gootal, ngal woni « Baagaa ». Tigi-tigi, ɗemɗe gine ɗen fow hino yiitida e jeegooje (6) ngeenddije ɗen.
Ka timmoode, en wi’ay si tawii hiɗen hulani ɗemngal fulfulde ngal mulugol, wonaa sabu ko tawi kon faransiire nden hino luɓa ngal kelme, ko ko tawi kon ɓiɓɓe leñol ngol e jooma fewjodal en softanaa immanagol no ɗemngal ngal waɗiree ɗemngal jannde e gannde.
Ko e yettude Allah ɗii ɓinɗi ɓanngiri.
Kuɗol: Tafsir BALDE
Mo Misiide

robotstxt: allowed

filter: keep


text:
Jubbande e Dewgal Haal-Pulaaren e nder Fuuta, yeru Boosoya (Kayhayɗi))
E nder reedu Fuuta, diiwaan biyeteeɗo Boosoya, e wuro wiyeteengo Kayhayɗi, dewgal banndiraagal ko nii yahranno: Resondirta ko ɓiɓɓe baaba, resondirta ko ɓiɓɓe yumma (remmeraaɓe), resondirta ko denɗiraaɓe, resondirta ko fotɓe jibinannde,
Jubbande e Dewgal Haal-Pulaaren e nder Fuuta, yeru Boosoya (Kayhayɗi))
E nder reedu Fuuta, diiwaan biyeteeɗo Boosoya, e wuro wiyeteengo Kayhayɗi, dewgal banndiraagal ko nii yahranno: Resondirta ko ɓiɓɓe baaba, resondirta ko ɓiɓɓe yumma (remmeraaɓe), resondirta ko denɗiraaɓe, resondirta ko fotɓe jibinannde,
resondirta ko fasiraaɓe. So tawii ɓiɗɗo debbo jibinaama tan, o nangante bandiiko, wiyee ɓiɗɗo gorko haɓɓi e makko tekkere. Walla o haɓɓanaama e makko tekkere.
Hol no ɗum yahratnoo?
So wiyaama debbo heɓtiima (jibinii) tan, bandiraaɓe kala ngaran salminde mo. So tawii andaama ko ɓiɗɗo debbo o heɓi, gooto e rewɓe ɓee, tawa ko gorgilaaɗo, walla yummiraaɗo cawndiiɗo, walla jom suudu kaawiraaɗo, seelta ceeltol e comcol mum, o haɓɓa e jungel tiggu oo. Nii woni o nanganii ngel ɓiyiiko gorko. Tuggi oon sahaa haa nde sukaaɓe ɓee mawnoyta, ɓiɗɗo gorko gotɗo biyɗo ene yiɗi cukalel dewel ngel kala, jaabatee ko o ƴamaaɗo, walla ko o gadaaɗo. Jinnaaɓe ɓiɗɗo gorko kaɓɓanaaɗo tekkere oo ene kollira yiɗde mum en e geɗe kala, ngam siiftinde aadi maɓɓe.
So tawii Alla waɗii suka debbo o yontii naatde dewgal, ƴamal ngal waɗtee goonga : ñuumbordi addee to yumma makko, heen huunde feccee e bandiraaɓe ɓadiiɓe, wiyee kaariyel rokkaama kaari. Nafoore addee, ɗum woni hujjaaji ko wayi no koltu debbo oo, wutte baaba e wutte yumma, ekn. Doŋngal lahal ene waawi ardude e nafoore, kono kadi ene waawi arde baŋnge: ɗuum soomii ko lehe ƴeekiraaɓe e caabune esiraaɓe. Ƴeekiraaɗo kala e esiraaɗo kala ene fondaa ko addata. Ƴeekiraaɗo gardiiɗo geɗe kala oo noon, ko dokkaaɗo suudu oo : oon wiyetee joom suudu. Rokkeede suudu, ko bannde gorko subaaɗe ma e baŋnge dewol walla gorol yo a won mawɗo ƴeekiraaɓe, ndañaa geɗal keertingal gila e dewgal, haa e innde, ekn.
Kumal : ko ɗuum woni dewgal. Dagnata dewgal noon ko teŋe. Teŋe ɗee ene wona jawdi ndariindi, ene wona kaalis, ekn. Ndiin jawdi ko debbo oo tan jeyi ndi. Ndi feccetaake etee ndi rokketaake. Debbo oo wiyee humdanaama e gorko. O daganiima mo e yeeso Alla e jeese juulɓe. Hay so taawii dewgal humaama hakkunde debbo e gorko, e nder Fuuta, aadaaji goɗɗi ene ngoodi potɗi rewreede haa gorko heɓa debbo muuɗum:
Naamnitirɗi ummoo to galle gorko faya galle debbo: ko ɗum kaalis newnoowo garal debbo galle gorko mum. Koreeji debbo o e gorko oo njooɗodoo, kaalda, taƴa ñalngu ngu debbo oo hurtotoo.
Kurtungu : ko ñalngu ngu debbo ummotoo to galle baaba mum, suudu neene mum, faya suudu mum, galle gorko mum. Ñalngu nguu ine wiyee ndiftungu e heen e diiwaanuuji, walla kadi cuddungu.
Ñalnde e suudu : Ňalawma kurtungu nguu, debbo ñallata ko e suudu kaŋko e giƴiraaɓe makko. Hakke doole jiknaaɓe makko to tolnii, ɓe kirsanee, walla ɓe ndefanee, walla ɓe mbeltinee no wayi wayde kala.
Piye: Yumma mum jombaajo nodda banndum en, so tawii o nootaama o fiyanee kaalis. So piye ɗee ndentii, kaalis o hiisee, kinɗe limtee, gooto heen kala rokkee feccere mum. Piye goɗɗe ene piyee tawi hiiri, ɗe mbiyetee ko cord i: ko comci daneeji ɗi jombaajo dammbortoo ɗii keettatee heen.
Cuuɗoygol jombaajo: So tawii giyiraaɓe ɓe ndañii no ɓe puuntiri mawɓe ñalluɓe e galle oo, ɓe nawat debbo oo, ɓe cuuɗoya mo. So hiirii haa waktu kurtungu yontii, fedde gorko oo naata e wuro ene yiiloo debbo mum. Fedde debbo o wiya yo ɓe njeen ɓe no ɓe ngartiroya jombaajo. So ɓe keɓii njeenaari maɓɓe, ɓe njaha ɓe ngartiroya jommbaajo: ɗuum ko huunde e hujjaaji maɓɓe.
Lootgol jombaajo: so taawii jombaajo artiraama galle baaba mum oon saanga o lootee. Lootata mo ko rewɓe aaɓɓe, ɓe nganndiraaka cuutule walla ceerle ekn. So o lootaama haa gasii, o ɓoornee comci ngaaɓɗi, walla comci ganni ɗi ɓoornetaake so wonaa e ñalɗi moƴƴi bayɗi hono yaŋnge walla innde, ekn.
Duwaawu jignaaɓe: jombaajo hade mum yahde galle gorko mum maa o wayninee. Jignaaɓe makko mbaajoo mo no debbo jooɗirtoo e nder galle, e nder suudu, no o wonndirta e esiraaɓe e ƴeekiraaɓe e banndiraaɓe gorko no potiri. So ɗuum ɓennii, ɓe nduwanoo mo hade makko yaltude galle.
Baɗɗingol: so tawii yahdu yontii, dendiraaɓe (ɓiɗɓe gorgilaaɓe) ngara waɗɗinde kaliifa (ɓiy kaawiraaɗo) mum en. Waɗɗinde noon ene siforoo nii:
– Waɗɗinde e keeci (wammbude); – Waɗɗinde e daabaa (mbabba, walla puccu, walla ngaari, ekn) ; – Baɗɗingol oo sahaa jooni noon ko e oto no waawii siforaade fof.
So tawii denɗiraaɗo waɗɗinii denɗum haa o yettinii mo damal galle gorko, e oon sahaa, o wiya debbo tellotaako, saka naata galle so wonaa o tottee mbaɗɗinirdi makko. Ɗuum fawii e ko fawi gorko oo, tawi kadi ene hawri e baawal mum. Mbaɗɗinirdi ko huunde e hujjaaji Fuuta.
Wiseede koondi: So debbo naatnaama galle gorko, tawat yumma mum gorko o, walla gooto e jignaaɓe makko rewɓe ene jooɗii, ene porti koyɗe mum , o addee, o lelnee e dow koyɗe hee. Tawa oon saanga gaweeje loowaama e lehel walla e battu. So jommbaajo lelnaama, gawri ndii wisee e makko, awluɓe walla ñeeñɓe ene njima, ene nduwoo : “yoo koondi mal mo, yoo mal jommbaajo, no maldunoo adinooɓe mo e suudu nii.”
Lelnde: so tawii lelnde yontii, addunooɓe jommbaajo koota galleeji mum en, haa heddoo dammboowo (walla dammbooɓe). Ko ɓeen ngonndata e debbo jommbiniiɗo oo haa nde o dammbitii fof (nde o yalti e suudu). Comci daneeji debbo mboomri heewi dammboraade.
Njeenaari: So debbo leliima haa tawaama ko o suka, gorko ene joganii mo njeenaari. Njeenaari ndi, heewi ko sorneede e les ngaflaawu. So yahii haa weetii, kanko gorko oo, ko waawi yeende debbo makko kala, jignaaɓe maɓɓe e wanndiraaɓe makko rewɓe ene mbaawi fawde heen goɗɗum.
Ñaam gawri: Ñalawma gadano debbo waali e galle gorko mum, so o finii, kanko e fedde makko kala ɓe njaɓataa ñaamde so wonaa ɓe njeena. Ndiin njeenaari wiyetee ko ñaam gawri. So tawii ɓe keɓii ndiin njeenaari haa timmii, oon saanga ɓe ɓattinee kacitaari (ene wona gosi, walla teewu, walla kafe, ekn) ɓe ñaama.
Woli boombi: So kaccitaaje ɓennii, fedde debbo naamdo woli mum. Woli wonatnoo ko kaaƴe pijirteeɗe. Kono woli boombi ko tanngal walla mbiskit fijirtee, heen huunde ñaamee.
Bula boombi: Bula oo ne ko hujjaaji ɗi mboomri cuddaandi fof rokkata fedde mum. Ko gorko oo yaltinta ɗiin hujjaaji.
Dammbordu: Ko ñaldi ɗi debbo wonata e suudu (balɗe tati, walla balɗe jeeɗiɗi, walla lewru), wiyee ko o dambiiɗo. Omo ɓoornii comci jommbaajo (Daneeji wonande mboomri), omo muurnii tuggi dow hoore makko haa heɓi koyɗe makko. Yeeso makko omo muurni heen ɓurtungal. So tawii o wonndi ko e fedde makko, o wedditto ɓurtungal ngal e hoore makko. So o nanii teppe neɗɗo, o artira ngal e yeeso makko. Gorko makko, kañum e fedde mum, e banndum en, kala e muuɗum en jiɗɗo yiyde yeeso makko, maa oon yeena mo: ɗuum woni ñoortirɗi, wiyee o ñoortii mo.
Guppuli: So debbo dammbiima haa o dammbitiima, fedde makko jiiɓa ɓakkere (jooni ko conndi farin heewi waɗeede), ɓe naata e wuro, eɓe njiyloo fedde gorko oo. Kala heen mo ɓe njiyi, ɓe muulat e muuɗum ɓakkere ndee. Ɓeen ne, ndidda ɓe, mo ɓe keɓtii kala ɓe njoftoo, walla ɓe piya. So ñalawma oo woɗɗi noon, ɓe ndenndina comci ɗii kala, ɓe tottee caabune, ɓe tiindoo maayo walla woyndu. Ɓe ñalla wuppude haa hiira, ɓe ndoontoo guppirɗe maɓɓe ɓe ngarta wuro. Tawa oon sahaa, e galle gorko ɗoo, ɓe kirsanaama, ɓe ndefanaama barmeeji gosi e teewu. No ɓe njettotoo to galle ɗoo tawat barmeeji ɗii ndeftaama. So ɓe njettiima, ɓe ndootoo guppirɗi maɓɓe damal galle, ɓe ndoora fijirde: “Yaay addu ko ndefanno-ɗaa cukalel! Yaay kay moɗii.” Lehe ndottee, leece mbertee, ɓe ɓadinee ɓe ñaama.
Moorol jommbaajo: So jommbaajo dammbitiima, o ɓoorii daneeji ɗi o ɓoorninoo ɗii, e oon sahaa, o firta muggi ɗi o waɗananoo ñalnde o ñalli e suudu. Gayi, walla ndammiri kirsee, payane cagginee, o ñalla e moorol. Moorol ngol noon heewi moorde ɗum ko neeno caɗtidiiɗo jignaaɓe debbo oo. Omo juuree kaalisaaji, haa e comci, tuggi nde o fuɗɗi haa nde moorol ngol joofi kala. So moorol joofi, teppugol fuɗɗo. Ɗuum ko ciŋkal moorol ngol: ñaaƴe, kaaje, korbuuje, kulaalaatuuje, kanne ñootee e dow jubbi hee. So tawii o gaynii teppude, o lootoo, o sinnkoo, o ɓoornoo comci gaaɓɗi, comci ganni, comci goobaaɗi biyeteeɗi takkaaji, ɗi ɓoornetaake so wonaa e ñalɗi baaɗi no yaŋnge, walla innde, ekn.
Calminoygol jommbaajo: So debbo dammbitiima, omo salminoya galleeji banndiraaɓe. Nguun ñalngu ne kadi o ɓoornoto ko comci gaaɓɗi, o muurnoo wudere goobaande yahdunde e ciŋkal makko ngal. Oon sahaa, omo yahda e ñeeñɓe, omo yahda e huunde e sehilaaɓe makko walla bandiiko en. Ene hasii, to ɓe njettii kala, ɓe teddinte, ɓeen nduwoo yo Alla waɗ barke e dewgal ngal, wooda kadi ko ɓe ndokkaa ko feewti e ndewaagu (cuuraay, walla ɗaɗi, ekn).
Keɓgol hiraande: Debbo dammbitiima haa salminoyii, o waɗta yaltude boowal. E oon sahaa, omo waawi rokkeede hiraande makko, kono kadi omo waawi waɗeede koɗo haa ɓooya. Ɗuum ko tawii o hurtii ko galle esiiko en. So tawii gorko jogii ko nokku mum, so o dammbitiima tan o ɓamat hiraande makko.
Ɗuum wonii ko keblu-mi, ko haaɗi e ganndal am e dewgal Haal pulaar en. Miijo ngo hiisii tan ko diiwaan Boosoya ɗo nganndu-mi, njeyaa-mi ɗoo. Ene gasa tawa e nder oon diiwaan dewle kala njahraani noon; so ɗuum woonii, ko ñiŋaa heen fof ko ɓeydaari wonanta en. Hakkile gooto yonataa, ngooɗoo wiɗto ko jubbande tan e ko feewti e nguurdam renndo fulɓe. Ene yiɗaa, so newiima to Alla, nde wiɗtooji goɗɗi mbaɗatee, e fannuuji ɓurɗi yaajde.
Madiina Burana Tuure


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Huunde e nguurndam Murtuɗo Sammba JOOB(1942—2009)
Mammadu Sammba JOOB, lollirɗo Murtuɗo JOOB, ɓamii daranaade ñoolaaɓe gila ina yahra he duuɓi16, ndeen oma jannga Ndar, he hitaande 1958, so DEEGOOL (de Gaule) ariino senegal, omo renndinatnoo sukaaɓe, ɓe mbaɗa seppo he innde PAI (parti africain pour l’indépendence).
Nde o arti Muritani ko
« officier douane », gollodtonooɓe makko teskii darnde makko teeŋtunde he «syndicat », yantii e ballal biyetenooɗo doctor Sih e woɗɓe, ɓe nuldi mo “Union sovietique” ngam janngude ko fayti he lowre ganndal biyeteengal “relation international”.
Murtuɗo arti he Muritani, kono nguurndam ɗam ina weñorii mo sabu ɓaleeɓe ngalaa ndimaagu he leydi he. Ɗuum muusi mo, o fini subaka gooto o yiɗi ruttaade Riisi ngam jokkude jaŋde. O wiyi Kayyaa miîiko: ”Miin dey mi fellitii ɗannanaade ganndal sabu neɗɗo waawaa daranaada leñôl tawi won to haaɗi he ganndal” Kayyaa wiyi mo “Nden noon to ɗaccataa galle? Miin njiɗnoo mi ko mbaasaa yahde haa ndañen feere”. O wiyi:” Mi yeeyii galleeji am, e oto am … heddii tan ko mboɗo yaha” Kayyaa faami won’de o diisndaaki ɗum, ko bayniiɗo ɗum: ko o pellitɗo waɗde ko hedddii he nguurndam makko he ligganaade leñol.Gila ndeen haa Murtuɗo JOOB hooti e joomum (faatii), ko he hare leñol tan o woni.
Seedanteeje makko:
Doctorat he “relation international”
Doctarat he “science politique”
Doctorat he “egyptologie” ; jerondiral hakkunde ɗemngal kemet e pulaar/Fulfulde
Doctorat he « science de l’éducation et linguistique »
Pelle ɗe o sosi :jaŋde e binndi(1985)
Afrik ummital
DEKALEM (dental kaaldigal leƴƴi Muritani)
O jeyaama he sosɓe kawtal janngooɓe pulaar Fulfulde he winndere
Defte ɗe o winndi:
No Alla anndortoo he Gannde Kese
Darnde debbo
“L’israelien”
Wullaango boolumbal
O firii qur’aana he pulaar
Jeewte makko:
O jannginiito Colombia “clée du développement économique et social » ɗum noon ko ngam heblude darnde makko so o artii he Mauritan ngam holllitde caɗeele waasde fotondirde leƴƴi, no safalɓe mbaɗi he Muritani ni
Ko ɓuri teeŋtude e jeewte makko ko LAAƁNDAL NGENNDI: Ko he ndeeɗo lowre o haaltatnoo tigi tigi heediheedaagu bon’ngu feewde he ɓaleeɓe Muritani ngu safalɓe mbaɗata he leydi
http://www.youtube.com/watch?v=TyvbCr6s9K8&list=PL5E8F5EC1CBBFE4C9
Murtuɗo ko jannginoowo pulaar kala to o tolnii he ɗanle makko; omo yaakorii won’de en mbaawaa ɓamtaade he dow humam’binnaagal, omo hirjina heen yimɓe ɓe no feewi
Maayde makko: Murtuɗo maayi ko ina liggoo: Nde o fini subaka gooto eɓe mbaɗoyaa yeewtere, omo won’di e miñiiko Kayyaa JOOB e njaatigi makko Muusaa JALLO, ɓe paami e makko o sellaani. Muusaa JALLO ƴetti “taxi” Fayde » hopital ». Nde o tini ɗum, o furii Maasaa : « holi ko tagi aɗa fayra en opital tawo yimɓe na padi en yeewtere ?! » (ina anndaa kadi Murtuɗo ko calotonooɗo safraade walla haarde walla holtude tawi leñol ngl ina ñawi, ina heyɗi, ina holi) Muusaa yiɗi faamnude mo : « kono so neɗɗo ñawii safroto, mbele ina waawaa liggaade.. » owiyi « waɗde naw am to sehil am kaari ina jogii « kilinik ». Ndeke ko ko gasnoo haa laaɓi ngam ɓooytaani tan o sankii he nder oon “kilinik” , sakkitii he hunuko makko ko “ash’hadu an’ laa’ilaaha illalaah, wa ash’hadu anna Muhammadan Rasuulullaahi”.
Ko nii Murtuɗo yahri, alaa ko ɗacci he ngalu, so wonaa golle, e defte potɗe Muuleede (ko wullaango boolumbal tan muulaa heen, te defte ɗe kala ina keɓee he Muusaa Aamadu JALLO).
Ko kanko wiynoo « sfaara maayde tan ko kulol Alla”
Konokadi ko haɗata maayɓe majjude ko golle mum en.
Nguurndam Murtuɗo ko binndanɗe, ñeemtin’de mo ko heblo
Neɗɗo kadi dañataa ko ɓuri leñol mum : ko kamɓ e njaɓɓoto ma he aduna, nduusata ma haa laakara.
Aamadu Sammba Demmbele
MURTUƊO SAMMBA JOOB
One Response to Huunde e nguurndam Murtuɗo Sammba JOOB(1942—2009)
-
A wallii leñol maa e katantaagal ma e yarlitaare


text:
Liisee mo Elhajji Yero Ɓaas to Wurosoogi jeyaama e nokkuuji janngateeɗi, cuɓaaɗi to bannge miijo laamu Senegaal teeŋtini e eɓɓoore wiyateende Udditi hannde, janngee hannde. Ko ɗuum jannginooɓe, janngooɓe, jinnaaɓe sukaaɓe janngooɓe kame gardiiɗo Liisee o meer wuro ngo nana ndarii ngam daranaade laaɓal nokku. Ko ɗuum e eeraango ngo ɓe mbaɗi fayde e ɓesngu Wurosoogi ngam pedle ɗee kala ndaranoo tawii ko e yarlitaare mum. Nde wonnoo nokku ina heewa huɗo, wonaa nokku beeɓoowo naatde so tawii fewnitaaka. Nde eɓɓoore Udditi hannde, janngee hannde wonii: duuɓi 2 ko ɗuum eɓɓaa ko ɗum waɗi darnde e himme e yarlitaare sukaaɓe e mawɓe e kala fedde ina ɗaminaa maa yahru no yiɗiraa nih. Kaŋko Aamadu Njaay gardiiɗo Liisee e Siley Jah gardiiɗo fedde jinnaaɓe sukaaɓe janngooɓe nana ndarii e hirjinde renndo ngo.
Bookar Sek Lewlewal Maatam


text:
Ɓataake caaktaaɗo feewde e laamu e gollodiiɓe
Ñalnde 10 mee 2009, mooliiɓe artuɓe to Diiwaan Barakna mbinndii ɓataake feewde e laamu Muritani ngam hollitde ngonka mum en gila ngarti e leydi he. Ɓataake oo noon ko ɓataake caaktaaɗo, ko wiyetee « lettre ouverte ». Min pulanii on ɓataake o:
Ndenndaandi Lislaamiyankoori Muritani
Wilaaya Brakna
Jokkondiral artuɓe to Barakna
Ɓataake caaktaaɗo feewde e laamu e gollodiiɓe
Minen siifɓe ooɗoo ɓataake, yonaaɓe tuddule 24 moolinooɓe artiraaɓe to Brakna, e innde jokkondiral amen, e min kollita ardiiɓe leydi ndi kam e pelle ngenndiije e adunankooje, huunde e caɗeele min nguuri gila min ngarti e nokkuuji amen.
Njillu ngu yiilirde jokkondiral amen waɗnoo e tuddule ɗe tuggi 2 haa 5 mee 2009, teskiima goodaangal caɗeele keewɗe ɗe yimɓe ɓe, famɗuɓe semmbe, nguuri. A min mbaawi limtude heen 6 :
1. Ŋakkeende kaɓirɗe] : tullisaaji ɗi galleeji ɗi tuusaa ɗi ina ngoɗɗi huuɓnude soklaaji, nguleeki e keneeli e mborosaaji ɗo ngiwri fof naatat. Yanti heen ko ɓuri heewde e majji ko dappuɗi e nder yoga e tuddule.
Ɗum ɗoon noon ina luurondiri e nanondiral tattatal[iii] ngal laamu Senegaal e laamu Muritani e HCR ciifondiri e lewru noowammbar 2007, biynongal wonde baasuuji ɗi ina poti hesɗitineede balɗe 90 kala. Wonii hannde lebbi 13 e balɗe 22, won e artiraaɓe, yeru to Hudallaay, haa hannde ɗuhii ko e baasuuji keɓnoo gila ngarti.
Tuddule goɗɗe, ko wayi no Cengelel, Foonde Maayel e Njañnjaan ina ŋakkiraa haa hannde caaleeje e sennguuje katojinaaɗe ngam hunndude mahdi ɗuhorɗe mum en. To Seeno Kunaa, huunde e galleeji keɓi ko sennguuje 17, tawi potnoo heɓde ko 18. To Beylaan won galle keɓɗo sennguuje 11 fat.
2. Golle njuɓɓudi ANAIR nokkuyankoori ndi : e min cunii no feewi ko ngalu ngu ndiiɗoo njuɓɓudi halfinaa ngam wallitde artiraaɓe ɓe, alaa ko battini e nguurndam mum en hay batte.
Ina hatojinaa nde laamu ngu ummantoo ko yaaccii horde ndii njuɓɓudi ngam anndude to nguun ngalu naati. E nder ɗuum, e min kabra on wonde bitik mo ANAIR mahnoo to Foonde Maayel yanii e balɗe ɓennuɗe ɗe, huunde addonoore en sikkitaade moƴƴugol golle ɗe.
Yanti heen, jom en kaɓirɗe ɓe ANAIR gollondirta ɓe njaɓataa diisnondirde e naftortooɓe ɓe. Fawtii heen, jikku neɗɗo maɓɓe jooɗaniiɗo ɓe o, hono Saamori Mammadu Jallo, wallittaa nanondiral hakkunde artuɓe ɓe.
Gila o toɗɗaa alaa ko woni darnde makko so wonaa jiiɓde hakkunde artuɓe ɓe e laamu ngu. Alaa e sago o lomtinee ko ɓuri yaaccaade mbele jotondiral hakkunde amen e ANAIR ina moƴƴita.
3. Jaŋde : E ooɗoo fannu teeŋtuɗo, caɗeele mawɗe, duumiiɗe ina ngoodi, ko wayi no ŋakkeende jannginooɓe, ŋakkeende janngirɗe, leefgol tolno elewaaji puɗɗinooɗi jaŋde mum en to Senegaal, e Arab. Ɗum ɗoon addanii yoga e elewaaji jaŋde hakkundeere[iv] ruttaade to duɗe njanngatnoo to Senegaal.
4. Cellal : oo fannu fof kadi ɓuri leefde. Haa hannde alaa tuddunde jogii « suudu cellal » alaa ko haali poosto cellal. E min mberloo noddaango feewde yarlitiiɓe, haa arti e pelle ɗe ngonaa laamuyankooje (ONG), mbele ina paaboo ɓee yimɓe roofolɓe, ɓe njuɓɓina ga lappol safaara e ballondiral e jokkondiral amen ngal.
5. Ndiyam ceniɗam : ko famɗi fof, tuddule 20 e nder tuddule 24 gonɗe e Brakna ɗe ina ngondi e caɗeele ndiyam. Cengelel, Foonde Maayel e Beylaan, haa hannde njarata ko maayo, kam fof e soomde mborosaaji keewɗi.
Wuro Jañnja, ngo kiloomeeteruuji 20 ɓilii hakkunde mum e maayo, ƴoogoytunoo ko Saabu Alla. Ko Intersos tottunoo ɓe saretaaji tati bamɗi, hay ɗum ne ina heewnoo caɗeele. (kilooji 7 ina ɓilii ɗoon tee ma ɗi tacca tule ceene 3 nde ɗi njettoo fooraas o !).
E ooɗoo sahaa saretaaji tati ɗii fof ko bonɗi, ɗum noon ɗomka ina dooki wuro ngo e nguuɗoo ceeɗu ngulngu. Maa yimɓe njaawa e maɓɓe no feewi hoto ɓe kalkaade.
Ko tufnde[v] wootere woodi to Hudallaay ngam yarnude 1470 fittaandu gonɗi e nder 400 fooyre, tawi noon nanondiral tattatiwal ngal wiynoo ko eɓɓunoo ko fooraas jarnoowo 1000 neɗɗo.
6. luure jeyi leydi : Ɗee luure ko duumiiɗe hay so tawii podooje ñawndude ɗe ina ndokkee sahaa e sahaa fof. Deeƴre e jam hakkunde yimɓe hoɗɓe e ɗii nokkuuji, jiiduɓe to bannge ƴiiƴam e daartol, fawii ko e ñawndugol ɗee luure jeyi leydi. E min teskii, tee e min cunii heen, luure ɗe keewi jolde ko hakkunde artuɓe ɓe e hoɗdiiɓe mum en Wiiɗnde Ñaawoore, Weendu Edi, Kaaƴel Abuu, Weendu Mbabba, Wuro Aamadu Hawwaa, Murtogal e Buur.
Darnde biyeteeɗo Yahyaa wul Mkaytiir, kalfinaaɗo jofle e nder ANAIR, alaa ko ɓeydi so wonaa tooke sibu makko daraade e jiiɓde hakkunde artuɓe ɓe e hoɗdiiɓe mum en, o haala ɗo huunde, o haaloya goɗɗum to. Yeru mum ko to Kaaƴel Abuu, Murtogal, Hamdallaay e Foonde Maayel. Ɗo Mbuur ɗo, yimɓe fof kaalata ko haala leydi ngonndi hakkunde wuro e cahe, ndokkaani ndi.
E min njaakorii ma on njuurnito no moƴƴi ɓataake amen o, njaɓon mo. Koofnaali amen ɓurɗi teddude.
Cargol :
– Yonaaɓe tuddule
– Wali Brakna
– Haakemaaji
– Meeruuji
– HCR
– ANAIR
– Intersos
- Siifi ɓataake o ko :
- Abdullaay Haadii Jallo : Cengelel
- Umar Aamadu Soh : Gural
- Aamadu Siidi arɗo : Kaaƴel Abuu
- Usmaan Saajo Jah : Murtogal
- Haaruuna Saydu Bah : Hudallaay
- Abdullaay Sammba Soh : Boyngel Cile
- Abuu Soh : Beelel Uurngel
- Abdullaay Aamadu Soh : Foonde Maayel
- Muusaa Buubu Loom : Weendu Edi
- Abdarahmaan Sih : Wiiɗnde Ñaawoore
- Aamadu Jaw : Beylaan
- Miikaa Sammba Saajo : Feruga
- Maamuudu Aamadu Jallo : Buur
- Eli Faatim : Beelel Koyle
- Maalik Sammbayel Soh : Weendu Mbabba
- Aamadu Aliu Bah : Hamdallaay
- Abdullaay Aamadu Bah : Jañnja
- Abdullaay Mbaare : Seeno Kunaa
- Haamiidu Mbaylaandi : Wuro Aamadu Hawwaa
- Mammadu Abdul Soh : Hudallaay
- Haaruuna Ngusa Soh : Boyngel Cile
- Mammadu Buubu Jeŋ : Weendu Edi
- Huseynu Jaw : Beylaan
- Saada Sammba Jah : Murtogal
- Aamadu Sammba Bah : Hamdallaay
- Abdul Naako Soh : Bahbahɓe
Ɓoggee, ñalnde 10 mee 2009
Jah Saada
Dia.sada@ymail.com
[i] Gollodiiɓe (partenaires) : yimɓe walla pelle maa dowlaaji gollodteeɗi, jotondiraaɗi e golle joopaaɗe ɗe. Yeru ɗooyene, HCR ina jeyaa e gollodiiɓe ; ANAIR jeyaa e ko ciforto-ɗen ɗo laamu.
[ii] Kaɓi
[iii] Nanondiral tattatal firi ɗo « nanondiral hakkunde gollodiiɓe tato » : ngaal woni ngal laamu Muritani siifondiri e laamu Senegaal e HCR
[iv] Jaŋde hakkundeere woni jaŋde kolees e liisee.
[v] Tufnde : ƴoogirde (borne fontaine).


text:
Fedde FLAM ina anniyii artude e leydi hee caggal duuɓi 30 waɗi caggal leydi ɗii. Fedde ndee habriino ɗum ko ina wona jooni duuɓi tati, ina wayi no, jooni, ɓe njaaɓanii tigi-rigi gartal ngal. Ɓe nelii ɗoo sete, tawi ardii ɗum ko Ibraahiima Mifoo Soh, cukko hooreejo fedde ndee.
Ɓe ngadii ko ñaagaade yiyndirde e hooreejo leydi oo. Ɓe njooɗodii e oon ñalnde 28 abriil 2013 to galle laamorɗo leydi ndii (persidaas). Ina tawanoo joɗnde ndee, cukko hooreejo fedde ndee wondude e Mammadu Wan, tergal yiilirde fedde ndee, kalfinaangal cukaagu e jojjanɗe aadee.
E lowre internet fedde ndee, winndaa heen, wonde ɓe “njeewtidii e nuunɗal e hurum. Yeewtere ndee yowitii ko e ngonka leydi ndii to bannge renndo, kam e ngoƴaaji kisal e wellitaare FLAM e terɗe mum”. Fedde ndee hollitii weltaare mum e ko mawɗo leydi ndii “heñorii jooɗodaade e nulaaɓe maɓɓe” koo.
Caggal ɗuum, ñalnde aset 4 mee 2013, ɓe njuɓɓini yeewtere jaaynde to Chinguetti Palace ɗoo (Madiina 3).
Ñalnde aljumaa 03 mee, ɓe njokkondiri e Ibraahiima Muttaar Saar, hooreejo AJD/MR, to joɗnde parti mum, caggal ɗuum, ɓe njokkondiri e hooreejo PLEJ hono Mammadu Alasan Bah. E wiyde maɓɓe (bayyinaango), “ɓe njeewtidii ko faati e gartal fedde maɓɓe, hono FLAM, kam e heɓaare maɓɓe e gollodaade e denndaangal pelle politik goƴaaɗe ñawndugol caɗeele koɗdigal e renndo, nder leydi ndii”. Ñalnde altine 6 mee 2013, ɓe njokkondirii e Muhammed wul Mawluud, hooreejo UFP kam e Alasan Hammadi Bah, hooreejo Timtimol. Ñalnde talaata 7 mee, ɓe njiyndiri e Ahmed wul Daddaa, hooreejo RFD e Laaji Tarawore, koolaaɗo kuuɓal APP. Ɓe kollitii wonde ɓe njeewtidi e ɓeeɗoo fof ko geɗe paytuɗe e gartal maɓɓe kam e ngootaagu leydi ndii. Ɓe njiyndirii e oon ñalawma gooto e Buubakar wul Mesawuud (hooreejo SOS-Esclaves) e Mammadu Saar (jokkorgal Fonadh) e Jibi Soh (hooreejo Kawtal ngam Ƴellitaare). Ɓe mbiyi, ɓe teskiima, kamɓe e ɓeeɗoo njiydi miijo ko faati e doosiyee ndonaandi aadeeri, kam e taccinanooɓe e njiyaagu. (bayyinaango 08 mee 2013, Stockholm). Ñalnde alet 12 mee, Ibraahiima Mifoo Soh jokkondirii kadi e hooreejo RD, hono Mustafaa wul Abeydarahmaan.
Caggal ɗuum, ñalnde alkamiisa 9 mee, ɓe njokkondirii e El Wiam (Bojel wul Humoyd), e REVE (Lo Suleymaan) e MPR (Haamiidu Baaba Kan). Ñalnde aset 11 mee, ɓe njiyndirii e Tawaasul (Jemiil Mansuur), e Covire (Abuu Sih) e PUD (Muhammed Baro) e Moustaqbel (Wul Borbos) e Covire (Mammadu Alhuseyn Kan). Ñalnde 12 mee, ɓe njokkondirii e RD (Mustafa wul Abeydarahmaan) e UDP (Usmaan Sanngot) e Hatem (Saaleh wul Hanana) e Sursaut (Lalla mintu Siriif). Ñalnde 13 mee 2013, ɓe njokkondirii e UPR (Muhammed Mahmuud Jafaar).
Ñalnde ɓe njuɓɓini yeewtere jaaynde ndee (aset 4 mee), ɓe njaltinii bayyinaango ɗo winndaa “Batu mooɓondiral ngaadoraangu 7ɓu Flam, njooɗinoongu e lewru mee 2011 to Farayse fellitiino gartal e Muritani. Artirta Flam ko yiɗde mahtaade Muritani e ngooroondi tiiɗndi, ndiin ngooroondi woni nuunɗal e potal. Flam ina udditanii kaaldigal e diisnondiral e waɗooɓe politik leydi ndii, kam e ardiiɓe renndo siwil”.
Bookara Aamadu Bah


text:
Afirka
Sooja’en Ngomnati Ivery Cost Taaditi Ngam Yiiki Ragare Turtol Soja
Tokkere Soja’en Nomnati lesdi Ivory Coast andini hoosi jabrude godde ngam raggidinki fitinaaji e turtol ngol Sooja’en ‘yummini nder Berniwol Bouake, gallure didabre her...
Nyawu Ebola Nangi Wobbe Nder Lesdi Congo Fahin
Hukuuma Njamu lesde duuniyaaru WHO andini dow himbe dido heftaama fahin nangiraabe bee nyawuEbola, nyalde didi tan baawo andinoore Hukuuma kan loruki futta nyawu...
Uganda Widitan Sooja’en Tuumiraabe Ayiibe
Sojaen lesdi Uganda wii be widitan rahootooji andindi dow soja’en mabbe wurtiibe iga lesdi Africa cakaari don mari juude ha dol’yuki rewbe e nyamuki...
Hiitordu Zambiya dungani Ardiido Jamiywwa Lawniraawa Tefa hakke mum dow tuuma...
Hiitordu nder lesdi Zambia dungani dungani ardiido jamiyawa lawniraawa lesdi ndin, Hakainde Hichilema tefa hakke mum yeeso hiitordu lesdi ndin burdundu ngam O labbina...
Sooja’en Misra hippi Sangeere Turtube
Soojaen lesdi Misra hippi sangaare elto turtube saata gikkuen lesdi ndin nder jabrude Soojaen ben hoosi baawo kipoe de yaara dow haykaleeji malla rewrude...
Pijirle
Majalisaaru dotti’en lesdi Naajeeriya diidi diidaangol nebbam petrol jam
Majalisaaru ndun diidi diidaangol ngol baawo nde jabi rohotowol iga komitiiru Majalisaaru ndun hakkilaanooru nebbam peturul jam e hendu gas haa jonde Majalisaaɓe ɓen...


text:
Tuggi jamma alkamiisa oo, haa subaka aset, ko almuɓɓe ina njaara, ina njima Nulaaɗo Alla « juulde Alla e kisal mum yo ngon e makko », ina nginna Allah. Ko ɗoon njiyataa, nanaa ɗaaɗeleƴƴii ceertuɗi, gila e safalɓe muritaninaaɓe, wolofaaɓe senegaalnaaɓe, ginenaaɓe, malinaaɓe e ko wonaa ɓeen, ina njillondiri, ina njiirondora ina mbiya : alaa goodɗo so wonaa Alla.
Ko ñalnde kikiiɗe aljumaa, Ziyaara oo fuɗɗii. Ko almuudo biyeteeɗo Saydu Nuuru TAAL, udditi Ziyaara oo e lomtaade Ceerno Aliw Tulla WAÑ,
Tuggi jamma alkamiisa oo, haa subaka aset, ko almuɓɓe ina njaara, ina njima Nulaaɗo Alla « juulde Alla e kisal mum yo ngon e makko », ina nginna Allah. Ko ɗoon njiyataa, nanaa ɗaaɗeleƴƴii ceertuɗi, gila e safalɓe muritaninaaɓe, wolofaaɓe senegaalnaaɓe, ginenaaɓe, malinaaɓe e ko wonaa ɓeen, ina njillondiri, ina njiirondora ina mbiya : alaa goodɗo so wonaa Alla.
Ko ñalnde kikiiɗe aljumaa, Ziyaara oo fuɗɗii. Ko almuudo biyeteeɗo Saydu Nuuru TAAL, udditi Ziyaara oo e lomtaade Ceerno Aliw Tulla WAÑ,
goownooɗo waɗde ɗuum, sabu mum rafi, heɓaani tawtoreede. O udditiri ko Quraana, caggal ɗuum, o rewni heen konngol Ceerno Aliw Tulla huccitini e hoɓɓe ɓee, hoɓɓe Alla, ngaam bismaade ɗum en.
Caggal ɗuum, Aamadu Muusaa NGAYDE, yettini jamaanu oo konngol, tawi ko jubbannde e nguurndam Ceerno Abdallaahi JAH.
Konngol ngol feññinii himme Ceerno fayde e jaŋde. O janngii jaŋde binnde e seerenɓe heewɓe, haa o heɓi heen ko neɗɗo heɓata e jaŋde, dakmitoo. Kono o ronku heɓde heen dakamme mo o yiɗi oo. Ko maa Alla waɗi o jokkondiri e Ceerno Abdullaahi SAAKO, nde o dañi ko deeƴi e hakkille makko, hono gannde mbirniidi (ganndal Alla e sirruuji mum). Ko ndeen kadi o faami tigi-rigi, holi nafoore gannde peeñɗe (Quraana, sariya, ekn). O feññiini ɗoon wonde Ceerno Abdallaahi JAH, ko Ceerno nafoore mehre-mehre, alaa ko woni haaju mum, so wonaa nafoore ɓiyi Aadama. Ko ɗoon kadi, sukkaaɓe heewɓe, ƴefti konnguɗi, ɓee kaali e Pulaar, ɓee e Arab, ɓee e Farayse walla Enngele, ina maanta, ina njaara ɓure Ceerno Abdallaahi JAH.
Nde jamma oo yahi haa feccini, Ceerno Abdallaahi JAH ƴefti konngol, yetti yimɓe ɓee, yeewtani ɗum en nafoore e ɓure Laawol Tijjaan, nafoore nehdi. O teeŋtinii almuudo wayi kono neɗɗo lummbotooɗo e maayo ngo alaa powle nii. Ɗuum noon, darnde alanaa mo, fooftere alanaa mo, so omo yiɗi heɓde dakkamme Laawol Tijjaani.
Ceerno Abdallaahi JAH joofniri konngol mum ko noddude yimɓe feewde e Alla, e ñaaganaade ɗum en deeƴal ɓerɗe.
Caggal nde Ceerno Abdallaahi JAH joofni konngol mum, ko almuudo makko, ganndo, biyeteeɗo Aamadu BAH, lollirɗo Ustaaz BAH, ƴefti konngol. Hikka yeewtere makko fayti ko e firo deftere Sheex Baay ÑAS adii winndude, tawi ina yahra e duuɓi 21, wiyateende “Ruuhul Adab” hono : “nguurndam nehdi alliyankeewi”.
Ko deftere ɗowoore almuudo, haa anndina ɗum wonde, diine, wonaa yiilaade Aljanna, walla hulde Jayngol woni ko ɗaɓɓetee, kono ko joom Aljanna e Jayngol oo, woni jiileteeɗo, haa ɓiyi Aadama annda hoore mum, annda Joom mum tigi-rigi.
Nde Ustaaz BAH joofni yeewtere mum, ko Ceerno Buubu BAH to Baabaaɓe, ɓami konngol, yeewtani yimɓe ɓee ko fayti e ɓure Laawol Tijjaani e ko fayti e sariya. Caggal ɗuum, tawi jamma o jenngii, konngol arti e Ceerno Aamadu BAH, o udditi damal naamnde, hono no Ceerno makko waɗatnoo nii. E dow yamiroore ceerno makko, Ceerno Abdallaahi JAH, o jaabiima kala naamndal naamndangal, gila e naamnde paytuɗe e diine, e nguurndam renndo, haa e paytuɗe e dawrugol. Ko subaka aset oo, Ziyaara o gasi, caggal nde Quraana jannngaa, seerenɓe ɓe nduwaani arnooɓe ɓee, gooto fof loowti laawol hooti to umminoo.
Aadama GISE
Fulo : Aamadu Muusaa NGAYDE


text:
Tumbuktu ko wuro heewngo innireede « wuro kaawisaaji ». Ina jeyaa e ko saabii ɗuum, waasde newaade faamde sifaa wuro ngoo : mbele ko ngo wuro safalɓe, walla ko wuro fulɓe e sonraay en ? Alaa ! Ma a taw ko ngo wuro tuwareg en walla aarabeeɓe ɓe iwdi Maruk ? So en njiɗii fooftinde koye men, mbiyen, alaa heen fof ko ngo woni, walla ko ngo ɗuum fof !
Tumbuktu ko wuro heewngo innireede « wuro kaawisaaji ». Ina jeyaa e ko saabii ɗuum, waasde newaade faamde sifaa wuro ngoo : mbele ko ngo wuro safalɓe, walla ko wuro fulɓe e sonraay en ? Alaa ! Ma a taw ko ngo wuro tuwareg en walla aarabeeɓe ɓe iwdi Maruk ? So en njiɗii fooftinde koye men, mbiyen, alaa heen fof ko ngo woni, walla ko ngo ɗuum fof ! Tumbuktu ko « bele ndenndi », ko ɗum waɗi, denndaagal leƴƴi cifi-ɗen ɗoo ɗii ina pottiti ɗoon, etee hay gootol e majji jogaagi hoonaare e keddiiɗi ɗii.
- Iwdi e koɗki
Yoga e daartooɓe ina kawri wonde Tumbuktu sosaa ko e teeminannde 11 ko adii jibineede Iisaa, etee ina jooɗtoraa ko Tuwareg en ngadii ɗoon, kono tawtawtondiral leƴƴi cifi-ɗen dow ɗii kala ngaddanii wuro ngoo mooɓde pine ɗee kala. Wuro ngoo ko wuro diine, ɗum addani ngo wiyeede wuro « 333 waliyyu » sabu ƴellitagol diine lislam e nokku hee, huunde hebraande sabu jotondiral hakkunde annduɓe nokku oo e leyɗeele Magreb e Keer to ɓe tawtoroytenoo jeewte e pottitte diine. Jamaaji e jumaaji njeyaa ko e sifaaji Tummbuktu. So tawii a raaŋanii wuro ngo, ko soorooji ngaddoto-ɗaa sooynaade e nder mahdi ngaadanteeri tawi ko ɓakkere. Ko ɗoo teskii-mi ɗo ɓakkere mahretee soorooji toowɗi e cuuɗi e dow cuuɗi tawi alaa ko tammbi ɗum so wonaa leɗɗe. Sabu wuro ngoo wonde wuro ganni, ko ko farlinaa e kala mahoowo hoɗorde hesere e wuro tummbuktu, nde hormotoo sifaa ndiin mahdi hay so tawii wonaa ɓakkere huutortoo. Jamaa ɓurɗo mawnude e lollude e jamaaji keddiiɗe ɗii ko jumaa « Saŋkoree » gonduɗo e duɗal mum Quraana kiisanteengal, ko ina tolnoo e duuɓi teemedde jeegom (600) hitaande. Ina yanti e ngoon weeyo genaale won ɓeen waliyaaɓe suufiyaŋkooɓe nanngiraaɓe no jokkorɗe feewde e joomiraaɗo.
Kono kadi, won ko Tumbuktu heerorii kañum tan : sifaa wertaango leydi ndii, subu Tumbuktu « hoɗi ko e jeeri, kono ƴoogata ko e waalo ». Ma on mbiy hono ɗum aamnorto ? Tumbuktu woni ko jeeri sibu ngo woni ko teemedde jeetati kilomeeter rewo Bamako, wuro hiiseteengo ko e hakkunde mali darii. Tumbuktu ko worgo Bamako, maayo Nijeer ƴoogiroyi, sortii tiindii rewo, wirtii gure ganni lolluɗe e taariik jihaaadi Alajji Umar Taal to leydi Mali : Segu, Mopti, Bañnjagara, Hamdallaahi ekn…..Ɗiin nokkuuji kala Alla ina rokki ɗum en fartaŋŋe ina ndema, ngawa e saraaji daande maayo ngoo kono kadi kala heen aynaaɓe ina njirloo e fawaade e newuya wonande jawdi mum en e heen satooji fof hakkunde jeeri e waalo. Ko oon sifa addani leƴƴi ɗii kala hoɗdude e sato wooto ngo faggudu timmondiroowu : Bamanan en (remooɓe e subalɓe) fulɓe, tuwareg en, safalɓe (aynaaɓe e julaŋkooɓe).
- Ngonka hannde
Ko cifi-ɗen ɗoo kala e Tumbuktu wonaa huunde weeɓnde tawdude e nokku gooto, ko ɗum ngalu, Tumbuktu waydi e gure Maali ko no « ñaalal wayi e ndiwri nii, tewde wayi e baali nii » (so en jiɗii reftaade konngol Gellaay Aali Faal) ; ko ɗum addani en innirde ngo « Ñaangel dimel ».
Hannde noon, joljole politigi garɗe Maali ɗee ngoni ko e ñoortude ndimaagu Tumbuktu. So tawii fedde tuwareg en wiyeteende MNLA faandaare mum en ko faltaade diwaan lollirɗo ASAWAAD o mbatta ɗum dowla, ma a taw hannde ko « ɓuri sasa yanii e woyndu » tawde wonii maalde innitortooɓe pelle juulɓe (Aqmi, Ansaar eddiin, Mujoa), yeeyooɓe dorogaaji e simmeeji kala ndiddii MNLA, njaltinii ɗum en diwaan oo, compii dowla mum en. Oon dowla noon woni mo nanaten dawrugol mum ina siinee hannde e nder Tumbuktu, Gaawo e yoga e gure gonɗe e oon diwaan : ko yoolde pinal e adaaji tawaaɗi (jimɗi ngalaa, ngamri ko ko harminaa, sorngo aadoraango ko ko haɗaa) kala udditaare dañetenoonde e karalleeje kese yamiraaka (heɗaade rajo, yeeɓde tele, fettude bal) ekn… Waɗde hol to ngon-ɗen? Mate ko e jamaanu gadiiɗo diine (jaahiliya) walla ko yiɗde yedditaade ɓamtaare nde winndere ndee kala yettii hannde ; Ko waawi heen wonde fof, Tumbuktu, Gaawo ekn… nguuri ko e ñalɗi kataa : rewɓe koynaama, beeli sukaaɓe ownaama, ɗum fof e innde diine lislaam, ellee maa mbiyen wonde ko jooni diine ari e men. Kono ko tenngiti ngal dow fof, ko kala ko wonnoo maande diine e nokku hee (jamaaji, genaale hoohooɓe diine hormanooɓe, qirranaaɓe wonde carii diine e ganndal e nokku hee), Ansaar eddine (A.D.) inan rewni heen pikkuuji ina hela ɗum. Ɗeen mette ɗe Tumbuktunaaɓe ngondi kañum en e malinaaɓe kala, ndenndi ɗum ko e winndere ndee kala (juulɓe heen e heeferɓe heen kala) sabu so oɗon teskii UNESCO ko ko yantini geɗe ganni gonɗe Tumbuktu ɗee e « jeyi winndere »(patrimoine de l’humanité) ko ɗum waɗi geɗe bonɗe ɗe A.D. gollata hannde ɗee kiisaa ko no warkoyaagu kuccinaangu e winndere ndee (crimes contre l’humanité).
- Wullaango feewde e nuunɗuɓe aduna oo kala.
Tawde wonii Tumbuktu jeyaa ko « jeyi winndere », aduna oo kala ina foti daraade ngam daɗndude jeyi mum, haɓoo warkoyeeɓe yiɗɓe mumtude kala iwdi men e paarnorɗi men sabu so ɗum woppaama ɓennii, ɓe njaaɓanta janngo ko nokkuuji goɗɗi e nder winndere hee kala (Moritani tawo ɓe kebori adoraade e sawndiiɓe ɗum). Aadee ko goonga wuuri ko ñaamde e yarde kono ɗum tan yonaani ɗum, timminta neɗɗaagu ko jogaade goowaaɗi, woɗaaji e diineeji e denndaangal pine ƴellitooje hakkillaaji. So tawii neɗɗo haɗaama ɗeen geɗe fof, wemjat.
So tawii lanndaaji politigi dowla Mali ko ko njiiɓondiri e pooɗondiral laamu, maa mbiyaa ɓe keñanaaki wootiɗinde leydi maɓɓe e faabaade ɓesngu maɓɓe ndummbaangu hannde e nder gure rewo ɗee ko wayi no Tummbuktu, Gaawo e Kidaal ekn… , rewɓe e sukaaɓe ɗiin nokkuuji nan kebloo dartaade ndii tiimaandi kesiri nduttoori en e jamanuuji niɓɓi. Ñaayre rimre fotaani ɗaldeede e juuɗe taƴooɓe.
Maamuudu H. Joop


text:
Biyeteeɗo Kaaba El ahbaari wiyi wonde nde Alla totti Annabi Muusaa deftere Tawraata ndee, o heɓi kadi ganndal keewngal, Annabi Muusaa wiyi : “eehey ma joom am ! Mbele won jiyaaɗo Alla mo ndokku-ɗaa ganndal hono ngal ndokku-ɗaa mi ngal ?”
Alla toowɗo oo lonngini Annabi Muusa wiyi ɗum : “miin mbiɗo jogii jiyaaɗo am gooto mbiɗo hokki ɗum ganndal ngal a hokkaaka.” Annabi Muusaa heɓitii wiyi : “eehey ma joomiraaɗo mbiɗo ñaagi maa nde ndenndidintaa min ɗo gootel ?” joomiraaɗoo holli mo no o yiyirta oon neɗɗo. Caggal ɗuum, o noddi gorko gooto sagata ina wiyee Yuusa bun Nuun, o haalani ɗum won mo o yiɗi yiyoyde alaa e sago ɓe jahda toon. Nde oon nani ɗuum jaɓi ɗuum, o totti ɗum njooɓaari maɓɓe yo roondo, ko wayi no mburu, gawri, e liingu juɗaangu haa ɓenndi. Ɓe pokkiti ɓe naati e nder jeereende eɓe njiyloyoo ganndo mo Alla sifanii Annabi Muusaa oo, ɓe njahi haa woni balɗe, ɓe njiyaani hay hunnde, ɓe njooɗii, ɓe pooftii, Annabi Muusaa wiyi : “aan joomi am, mbiɗo yiɗi njamminaa-mi to maccuɗo maa oo woni.” Alla kadi longini mo, wiyi mo : “eehey maa Muusaa, ɓennu yeeso, ƴeew liingu ngu njogi-ɗaa nguu, kala nde njiy-ɗaa e ngu wuurti, anndu ko oon nokku o woni.” Annabi Muusa jokki laawol kañum e sagata mum, ɓe njahi haa ɓe ngari e nokku ko wayi no huɓeere mawnde ina darii ɗoon, ɓe tawi ɗoon ko wayi no yimɓe ina tukkoo ina cujja, Muusaa salmini ɓe. Ɓe calmitii. Annabi Muusaa naamndii ɓe, wiyi ɓe : “onon kam, Hol ko laati-ɗon e dow mum, khadara wondaani e mon ?” ɓe mbiyi mo : “minen min ngonaa yimɓe, ko min Maleykaaji, ko ɗoo min ngoni amin ndewa Alla gila nde ngooɗoo mayo sosaa. Mo Alla yamiri on yo on ƴeewoy oo, alaa ɗoo.” Muusaa e neɗɗo mum njokki laawol mum en, ɓe njahi haa ɓe ngari e kaaƴe ɓe tawi ɗoon sewnde ndiyam, ɓe njooɗii eɓe pooftoo, Annabi Muusa (MJK) jooɗii sara sewnde ndee, ndeke ɗo o jooɗii ɗoo, o ŋoŋii o ɗaaniima, Yuusa kañum ɗaanaaki, tan haa liingu njuɗanoongu ngu ɓe njooɓinoo nguu, sortii ummoraade e sasa mbaɗanooka mburu e liingu kaa, ngu saami e nder ndiyam sewnde ɗam e ngu wuurti. Yuusa ina ndaara ɗuum, kono o finndinaani Annabi Muusaa (JKM) kono Muusaa ejii ɗuum e ɗoyngol mum ngol, o naamnditaaki ɗum Yuusa, oon ne yejjitii ɗuum. Ɓe njokki laawol maɓɓe haa ɓe ngari e caaɗngol, Muusaa wiyi yo ɓe njooɗo ɓe pooftoo seeɗa. Ɓe njooɗii, ɓe pooftii. Annabi Muusaa naamndii Yuusa e haala Alla toowɗo oo “addu bottaari men ndii ngam en njettiima e ɗanngal men ngal, en tampii” Simoore kahfe, kaawise:62 .Yuusa yaltini mburu oo wiyi : “mi yejjitii haalande ma liingu wuurtii yanii e nder ndiyam ɗam ɗo ngadino-ɗen jooɗaade too.” Annabi Muusaa wiyi mo : “ɗum woni ko njiɗno-ɗen”. Ɓe ɓosi seeɗa tan, Muusaa ndaari bannge mum ñaamo, o ndaari kadi bannge makko nano, haa o sooynii kadara ina juula e duunde hakkunde maayo ngoo. O wiyi surga makko o : “jooni kay aɗa waawi ruttaade to bani Israayiil en too, ngonndoyaa e Haaruuna haa nde ngartu-mi fof.”
Annabi Muusaa woni e yahde haa yettii kadara oo, o tawi ɗum ina juula gaynaani, o fadi ɗum haa gayni ko juulatnoo, oon nde gayni juulde tan, yeeƴii salmini mo, wiyi mo : “yoo jam e kisal ngon e maa, aan Muusaa ɓii Lamraan.” O jaabii o wiyi ɗum : “yo jam e kisal ngon e maa, aan Maccuɗo Alla moƴƴo, hol mo anndin maa innde am ?” Kadara wiyi mo : “anndini mi innde maa ko ganndinɗo ma innde am oo”.
Khadara wiyi Annabi Muusaa : “naamando ko coklu-ɗaa”. Annbi Muusaa wiyi e nder Ɓuraana tedduɗo oo “mbele mbiɗo waawii rewde e maa haa njannginaa-mi e ko njanngu-ɗaa e moƴƴere Alla hokku maa ndee ?” O wiyi “a hattanaani wondude e am e muñal”. Simoore kahfe, kaawise Khadara wiyi “waɗi noon liggortoo-mi ko cuuɗiindi, aan liggorto-ɗaa ko peeñɗi”. E nder Ɓuraana kadi Muusaa wiyi “so Alla haajii ma tawam ko mi muñɗo etee mi jogoraani aaƴaade jamirooje maa.” O wiyi “so a rewii e am hoto naamndo mi hay huunde so wonaa mi yeewtan maa ɗum” simoore kahfe, kaawise : 79 ɗum firti e Pulaar ko ngaska e nder wimmbo haayre, ngam yimɓe ina koɗatnoo heen e yontaaji ɓennuɗi, ko ɗuum woni “kahfe” e ɗemngal Arab, Farayse wiyata ɗum ko “grotte”. Muusaa e Kadara ngoni e yahde e takko maayo ngoo haa ɓe tawi ɗoon sonndu, ndu diwi ndu naatni hoggo mayru e ndiyam maayo ɗam, ndu yaltini heen huunde famɗunde, ko wayi no tenkel nii, ndu diwi dow ndu fayi bannge ñaamo maɓɓe haa ndu wirnii gite maɓɓe ndu arti, ndu fayi bannge nano maɓɓe haa ndu wirnii gite maɓɓe, ndu arti; ndu fayi yeeso maɓɓe ndu arti, ndu fayi caggal maɓɓe ndu arti, ɗum fof eɓe ndaara ndu. Khadara wiyi Muusaa : “aɗa anndi ko nduu sonndu wiyi ?” Muusaa wiyi : “alaa mi anndaa.” O wiyi, nduu sonndu wiyi : “denndaangal ko njogi-ɗen e ganndal koo, fotaani e tenkel ngel ndu jogii e hoggo maggel nduu.” Ɓe njokki laawol maɓɓe e nder lakde Alla e jeereende, haa ɓe ngari e nokku, ɗoon ko genaale ngonnoo, haa ɓe mbaɗti yiyde ƴiye maayɓe, korle mum en ina carii, Khadara wiyi : “eehey maa Muusaa ! Aɗa anndi nduuɗoo hoƴƴundu mo jeyi ɗum ?” Muusaa wiyi :”alaa.” O wiyi : “ndu ko hoƴƴudu kaari, gonnooɗo maccuɗo kaari en, nduuɗoo kadi ko hoƴƴudu kaari”... O holli Annabi Muusaa koƴƴuli koye jeeɗiɗi, no Alla waɗirta, kañƴi fof ɗi mbaɗti haalde, koye maayɓe ɗe o hollunoo Annabi Muusaa ɗee, hoore heen fof haali innde mum e ɗo jeyaa e ko gollotonoo e geɗe moƴƴe walla golle bonɗe, haa Annabi Muusaa naniri noppi mum, so nande ƴiye ina kaala ko ngonnoo. Annabi Muusa ɓeydii najde e ganndal Khadara ngal. Ɓe njalti ngoon wuro e ngenaale mum, ɓe njokki laawol maɓɓe e takko maayo haa ɓe njiyi laana ina ummini wiiruuji mum, Khadara noddi ɓe. Nde ɓeen nani noddaandu nduu, ɓe njoofni laana kaa e sara maɓɓe, jom laana en ɓee naamndii hol ko woni muuyo maɓɓe. Ɓe mbiyi : “min njiɗi ko yahde nokku nanngam, a min njiɗi njoƴƴinon min toon.”
Ɓeen ɓadtini laana kaa, ɓe njoli heen, ɓe njahi haa ɓooyi, Kadara nanngi heen leggal e wiyruuji laana kaa, o heli ɗum, o nanngi awƴatnooɗo laana kaa, o tonngi ɗum, o tenngiri ɗum tekkere o yuli laana kaa. Muusaa wiyi : “miin kam, ko njiy-mi ko ? Aan dee ngon-ɗaa ko e yuwde laana kaa aɗa yoola yimɓe mum.” Khadadra wiyi mo : “wonaa mi wiyii no ma a heɓaani mi muñal”, Muusaa wiyi mo : “oto nanngir am ko njejjit-mi, hoto fennu am e ooɗoo fiyaaku ngam faaɗeende.”
Muusaa e Khadara njokki laawol mum en, ndeke laamɗo maɓɓe ina jaɓɓorii ɓe laana mum, ɓe mbiyi : “laamɗo o wiyi ina yiɗi laana maa kaa, so tawii alaa ayiiba woni heen, ɓe njoli nder kaan ɗoon laana, ndeen ɓe njoli ɓe tawi ina waɗi ayiiba ngam jolnunooɗo ɓe e njulaaka kaa nani toon jooɗii. Annabi Muusaa wiyi : “ooyi”. O wiyi : “njippo-ɗen”, Annabi Muusaa wiyi “walaayhi”, ɓe njippii. Ɓe ngoni e yahde haa ɓe tawi cukolon ina pija, e nder koon ɗoon cukalon ina heen cukalel ɓurngel yooɗde, ndeen Khadara yiyii ngel tan o nanngi ngel o yaltini ngel sukaaɓe ɓee o ƴetti haayre o fiyi e hoore maggel, gel yani ngel maayi. Annabi Muusaa wiyi : “ee gorko moƴƴo aan a warii fittaandu ko aldaa e iddiya, cukalel bayngel nii laaɓtude ina wardee nii tan, e dow mehre”. Khadara wiyi Muusaa “mbele mi wiyaani ma, yo a wondir e am e muñal” O wiyi “so mi naamnditi maa ma huunde caggal ɗumɗoo hoto waɗam sehil, waɗi ko a heɓii e am ngantu” simoore Kahfe, kaawise :75-76 “Ɓe njokki laaawol maɓɓe haa ɓe ngari e yimɓe wuro ina ñaamnina koreeji mum en, calii hoɗtude ɓe, ɓe ndañi ɗoon ɓalal nguuringal haa ɗeɓi yande, o ummitini ɗum” simoore Kahfe, kaawise 77 Khadara ƴetti ɓakkere, o renndini kaaƴe, o feewniti ko bonnoo e ɓalal ngal. Nde Muusaa yiynoo ɗum tan, ɗesi suumtaade mette, o wiyi : “eehey maa neɗɗo moƴƴo”. Khadara wiyi mo “ooyi” O wiyi “en ngarii e wuro en tawii joommum en ina ñaamnina koreeji mum en, ñaamninaani ma, hol ko mbaɗdataa e feewnande ɗum en ɓale ?” Khadara wiyi : “eehey maa ɓiyi Umraan ! mbiɗo sikki tan, ngolɗoo woni ceerungal hakkunde men, mbiɗo haalan maa ɗum noon.” Khdara wiyi Muusaa : “jooni noon mbiɗo firan maa ko mbaɗnoo-mi koo fof.” O wiyi : “so tawii ko laana ka njulnoo mi kaa, jeynoo ɗum ko ɓesngu ngu yimɓe njoyo lohɓe ɓe cellaani, ina ngondi e yimɓe njoyo selluɓe ina liggantonoo ñawɓe ɓee, laatiima laamɗo maɓɓe ina heɓtiratnoo laaɗe janane doole mum tawa ko alaa e sago, o bonna ɗum en hoto laamɗo goɗɗo huutoraade ɗum. Ko ɗum tagi mbonnu-mi laana kaa, kaɓɓu-mi awƴatnooɗo oo. cukalel ngel noon ko ngel taƴowel laabi ina heɓta kaake janane etee jinnaaɓe maggel ko yimɓe juulɓe hulɓe Alla, ngañ-mi noon hoto ɗum waɗtude yooɗde jinnaaɓe ɓee, ngoppa ko ndewatnoo Alla koo, ko ɗum tagi mbar-mi ngel hoto ngel raaɓde ko heddii koo. Jinnaaɓe maggel kañum enne, maa Alla hokku ɗum en moƴƴere ko jiydaa e ɗeen geɗe.” Kanko Khadara o wiyi : “so tawii ko ɓalal ngal, ina waɗi sukaaɓe ɗiɗo waasnuɓe ɗum fiirti ko “El yatimeeɓe” ina e nder wuro ngoo, ina njogii jawdi ndi ɓe ndoni e baaba maɓɓe so tawii ɓalal ngal yanii jawdi ndii nattat feeñde, ɓe nduttoo e baasal ɓe mbaasa naftoraade jawdi Baaba maɓɓe ndii. Ko ɗuum tagi mi wallude ɓe.” Kaaɗoo haala noon ina laaɓti e nder Ɓuraana to simoore Kahfe, kaawise 82. Caggal ɗeeɗoo geɗe, Annabi Muusa anndi ndeke won mo Alla rokki ganndal ko jiydaa e mum.
Kanko Annabi Muusaa, nde o fayi e maayde, Alla toowɗo oo neli e makko Maleyka maayde, nde oon ari, tawi mo omo jannga deftere makko Tawraata ndee hakkunde ɓesngu makko, wiyi mo : “yo jam e kisal ngon e maa”, kanko ne o salmitii o wiyi “yo kisal won e maa”. Caggal ɗum Annabi Muusaa wiyi mo “holi aan ?” o wiyi “miin ko mi Maleyka maayde ngaran-mi ko fittaandu maa”. O ɓadtii Annabi Muusaa, o uurnii henndu mum, ko ɗoon o ittori fittaandu mum.
Caggal maayde Annabi Muusaa ko Annabi Yuusaa ƴettiti Jihaadi, etee Alla newnanii mo haa o heɓi 30 Wuro e nder gure Saam, ngonti e les njiimaandi makko, kono ɓamtagol makko wayaani no Annabi Muusaa nii.
Joofii ɗoo
Jibril Muusaa Joob, tel : 46 56 51 10 / 22 23 13 19


text:
- Ñalnde 13 sulyee, guwarnama Muritani fuɗɗiima jokkondirde e pelle daraniiɗe jojjanɗe aadee kam e hilifaaɓe diine e pelle politik e hoohooɓe renndo e meeruuji … ngam yeewtidde e mum en ko fayti e gartirgol ko ina ɓura 20 000 neɗɗo mooliiɗo gila 89-91 to Senegaal e to Mali. Pelle jojjanɗe aadee e hilifaaɓe diine puɗɗii jokkondireede ko to joɗnde kalifu nder leydi. Terɗe ɗiɗi guwarnama o kam e konseyeeji keewɗi mawɗo leydi ndi tawtoraama ɗiin batuuji. Ɓe ɗaɓɓirii ɓe « peeje binndaaɗe » potɗe huutoreede e ñalɗi diisnondiral ngenndiyankooji jogorɗi yuɓɓineede ko fayi. Habri ɗum ko Saar Mammadu gardiiɗo Fonadh. Saar Mammadu e hoore mum ko taccinanooɗo, kono artii gila 1992. Kamɓe ne ɓe mbasiyiima laamu ngu nde fuɗɗortoo binnditagol mooliiɓe ɓe mbele ina anndee no ɓe poti.
- Goomu hakkunde hilifaaɓe kalfinaangu gartirgol mooliiɓe kam e ñawndugol warhooreeji fuɗɗiima njillu mum e diiwaan daande maayo ñalnde aljumaa 3 ut, e gardagol Yahyaa wul Ahmed Wakef. Ɓe njillotoo ko Tararsa, Barakna, Gorgol e Gidimaka ngam habrude yimɓe ɓe.
Ñalnde 16 sulyee 2007, Abdullaay Wad, hooreejo leydi Senegaal, yeewtidii e Gommu hilifaaɓe kalfinaangu hafeere mooliiɓe. Goomu ngu yettinii mo calminaali hooreejo leydi Muritani, hono Siidi wul Seek Abdallaahi, habri mo feere laamu Muritani ƴetti yiɗde yuɓɓinde gartirgol Muritaninaaɓe moolinooɓe to Senegaal. Goomu ngu batdii kadi e pelle mooliiɓe Muritani to Senegaal ngam yettinde ɗum en kabaaru o. Caggal nde Yahyaa wul Ahmed el Wakef joofni konngol mum, ardiiɓe ɗeen pelle poɓɓii ko juuti.
- E ooɗoo saahaa Goomu ngu naatanii daawal kesal e nder golle mum : so kumpitgol ɓesngu Muritani. Nii woni heen lappol yilliima diiwanuuji daande nay ɗi. Hilifaaɓe woɗɓe neladaama rewo, hono Adraar, Tagant e ko fayi arde diiwanuuji keddiiɗi ɗi.
E ngoon yeeso haa hannde Assammbele yeewtii e toɓɓere he ko juuti, fotde waktuuji 12 (w11 haa w 22). Ɗum waɗnoo ko ñalnde alkamiisa 2 ut 2007. Nanondiral jaajngal dañaama heen : depiteeji ɗi ina ngondi e miijo gartirgol taccinanooɓe e tuugaade e » konngol hooreejo leydi ndi, keptinngol, ñalnde 29 suwee 2007, darnde laamu e bonanndeeji baɗnooɗi ɗi, kam e jojjugol cafrugol ndeeɗoo ñawannde « . Miijooji ɗiɗ noon peeñiino toon : miijo adanngo ngo, ɓurngo doolnude wiyi ko yo mooliiɓe ɓe ngartire ko yaaccii tawa nawdaaka e hay geɗel gootel goɗngel. Miijo woɗngo (yimɓe seeɗa) wiyi ko yo geɗe ɗee fof ñawndide.
Ina teskaa noon gila haala mooliiɓe fuɗɗii haaleede, ina waɗi yimɓe ɓe nganndu-ɗaa mbeltaaki no feewi, tawa cuusaa wiyde ina luulndii ko haaletee ko, cuuɗotoo ko caggal hujjaaji ɗi nganndu-ɗaa ina meeti ñawndude : ko wayi no wiyde yo denndaangal warngooji baɗnooɗi e leydi he ñawnde jooni kam enne, walla hoto mooliiɓe ɓe njaɓ artude so tawii waɗnooɓe bonannde nde ñawndaaka, walla musaffiriin enne ko heen njeyaa ekn … Eɗen cikki tan, ko laamu ngu woni e mum ko ɓuri sellude, so wiyde wonde ngartiren mooliiɓe ɓe cuuɗi mum en tawo, caggal ɗum loowen doge keddiiɗe ɗe, ko wayi no warngooji, ekn …
- Goomu ngu, e nder jeeyngal mum, heɓii hollitde ɗee toɓɓe :
– Wonde ko ɗum woni ngoƴa dowrowo laamu ngu e ooɗoo sahaa, sibu ko ɗum mawɗo leydi ndi huninoo e woote ɓennuɗe ɗe, tee cafrugol ɗeeɗoo ñawanɗe ɗiɗi ko daawal ngam wootiɗinde leydi ndi.
– Njeñtudi golle goomu ngu gila toɗɗaa fayde jooni, ko fuɗɗii waɗdeede e laamu Senegaal kam e HCR e mooliiɓe ɓe e koye mum en, ɓe nganndu-ɗaa kollitii yiɗde mum en artude leydi mum en, e nder teddungal e nuunɗal.
– ko fayti e warngooji kalifu kuuɓal kuftodinngal to ardorde dowla hono Yahya wul Ahmed Wakef wiyi wonde maa goomu ngu waɗ wiɗtooji ngam anndude no foti yimɓe mbaraa e ɗee kewkewe mbele ɓesnguuji mum en ina mbaawaa lomtinaneede.
- To diiwaan daande maayo to yimɓe ɓe kollitii wonde warngooji keewɗi mbaɗii toon tee yimɓe heewɓe teettaama leyɗeele mum en.
- Meer Ɓoggee hono Aadama Muusa Bah yettinii lappol ngol njettoor yimɓe nokku o feewde e mawɗo leydi ndi e laamu ngu sibu pellital mum safrude ɗeeɗoo ñawanɗe. Tee yimɓe nokku ina tiiɗaa no feewi ngootaagu ngenndi ndi. Yanti heen ñawndugol ɗee caɗeele ina ɗaɓɓi darnde yimɓe fof : pelle politik, hoohooɓe renndo kam e mooliiɓe ɓe. Ngootaagu ngenndi ndi kam e compugol dowla ɗooftiiɗo sariya mbaawaa gasde so ɗee ñawanɗe cafraaka.
Bookara A. Bah


text:
Occitannde adannde ko waawde jaggude : hono no Alla toowɗo o wiyri : “mi takkanii yurmeende koorka”. Ɗum woni ko to simoore ‘Mariyam’. Hol ko firti jaggugol ? ko jaggude ɗemngal mum, jaggude yitere mum, reeno haalde ko boni e ndaarde ko fotaani ndaarde, walla haalde ko welaani nande, ɗum noon neɗɗo fuɗɗotoo heen ko gila nde naange ummotoo faade e mutal naange, wonndude e anniya.
Ɓural mum
Hono Abii Hurayrata (MAWM) wiyi, hono nelaaɗo Alla mo jam e kisal ngoni e mum (JKM) oo wiyi : “Alla toowɗo o wiyi kala gollal ngal neɗɗo gollii ko kañum jeyi so wonaa koorka, o wiyi ɗuum ko miin jeyi, ko miin kadi yoɓata ɗuum.” Koorka ko njeenaaje, so laatiima ñalnde koorka gooto e mon, oto haal ko boni hoto ñoh, hoto o majjikino, so tawii neɗɗo ƴattiima gooto e mon walla yiɗii haɓde e mon, wiy mo, “miin ko mi koorɗo” laabi ɗiɗi. O wiyi : “mi woondirii mo fittaandu Mohammadu woni e juuɗe mum oo, a nimsataa, ngam ma Alla yoɓane ɗuum.”
Ngam wonande koorɗo ina jogii mbelemmaaji ɗiɗi : so o taƴii omo weltoo e ko o taƴi koo ; so o hawrii e joom makko, ma o welto e koorka makko kaa. Naniraa ɗum ko Ahmad, Muslim e Nisaayi. Hono Imaam Bukhariyu kañum ne haali ko wayi noon.
Hono Abdullahi Ibnu Umar (MAWM) wiyi : “Annabi (JKM) wiyi : “ɓuraana e koorka fof e ina mbeltini maccuɗo Alla ñalnde darnge. Ngam koorka wiya ñalnde heen : ‘joomi am, mi haɗii mo ñaamde e belanteeji, etee o mo weltanii mi, o mo weytanii mi. Ɓuraana kañum ne wiya joomi am, miin ne kay mi haɗii mo ɗaanaade nder jammaaji, kono o mo weltii e nder heen.” Ɗeeɗoo geɗe fof ko teeŋtinde ɓure koorka e lewru koorka. Ko refti heen koo, koorka kala no tawri koorowo o ɓeydanat ɗum e ko o woni e dow mum koo, firti ko so tawii neɗɗo kooroowo o mo wondunoo e cellal, koorka ka ɓeydantu mo cellal ngal, so tawi ko o ñawɗo o wonnoo ɗum ɓeydat ñawu nguu. Naniraa ɗum ko Ahmad e tuugnorde sellunde.
Hono Abii Amamata wiyi : “mi arii e nelaaɗo Alla mo jam e kisal ngoni e mum oo, mbiy-mi : eehey maa nelaaɗo Alla ! hollu am gollal ngal ina naatna-mi Aljanna. O wiyi mo : waɗ feere kooraa. Caggal ɗum kadi ngartu-mi e makko kaal-mi ko kaalnoo-mi adan koo, o wiyi mi : mbiymaa-mi ko yo a hoor, ngam alaa ko foti e mum.” Naniraa ɗum ko Ahmad e nisaayi.
Hono Abii Sayiid Elkhudiryya (YMAM) wiyi, hono Annabi (JKM) wiyi “maccuɗo Alla so hoorii ñalawma tawa ko e laawol Alla, ma Alla woɗɗitin mo, oon ñalawma, jaynge ɗo yeeso makko ɗoo ko ina tolnoo e capanɗe jeeɗiɗi hitaande.” Naniraa ɗum ko dental Annduɓe so wonaa Abuu Daawuda.
Hono Sahla Bun Saad wiyi : “Annabi mo jam e kisal ngoni e mum oo, wiyi : ina to Aljannaaji too, damal gootal ina wiyee Reyyaan, ina lakhnee ñalnde darnga holto hoorooɓe ngoni ? So tawii battindiiɗo e hoorooɓe oo naatii, ngaal damal uddaama.” Naniraa ɗum ko Bukhariyu e Muslim.
Pecce koorka
Koorka ina feccii e pecce ɗiɗi: koorka mbaɗɗiika e koorka yarlitaare. Koorka farilla ina feccoo e pecce tati : koorka ramadaan, koorka njoɓdi pergitte, koorka takkere. Jooni noon pay-ɗen ko e koorka Ramadaan e koorka yarlitaare. Ko heddii e koorkaaji koo, ma en kaal ɗum e damuɗe goɗɗe garoyooje.
Koorka Ramadan : ñaawoore koorka ramadaan ko e dow geɗe ɗiɗi : deftere e sunna. Ko fayti e deftere koo, ko nde Alla wiyi : “eehey mon goongɗinɓe waɗɗinaama e dow mon koorka hono no waɗɗirinanoo e adinooɓe on, mbele oɗon kula Alla” 183. “Ko ɗum ñalɗi limateeɗi ; oon mo laatii e mon ko ñawɗo walla ko e ɗanngal woni, yo waɗoy ɗum e balɗe goɗɗe. Wonande ɓeen hattanɓe ñaamninde miskineeɓe, oon mo yarlito ɓuri; ko ɗum kadi ɓuri moƴƴude e mum. Kono so on koorii ɓuri moƴƴude e mon. So tawii laatiima oɗon nganndi lewru Ramadaan ko e nder mum ɓuraana jippii, peewal wonande yimɓe e peeñɗi ummoraade e peewal e furkhaana, kala e mon jiyɗo lewru yo hoor ndu. Oon emon laatiiɗo ko ñawɗo walla ko e ɗanngal yo waɗoy ɗum e balɗe goɗɗe ngam Alla yiɗani on tan ko newaare o yiɗanaani on ɓittere ngam timminon limoore, mawninon Alla e peewal ngal o waɗi on ngal, mbele oɗon njetta-mi. So tawii rewooɓe mi naamndiimaama mi, miin mbiɗo ɓadii, mbiɗo jaaboo kala noddaandu nodduɗo mi, yo ɓe nootito mi, yo ɓe ngoongɗin am, ina waawi wonana ɓe moƴƴere”. Simoore nagge, kaawisaaji: 183-186 . Ɗumɗoo ko to deftere Ɓuraana ndee.
Ko fayti e sunna : E konngol nelaaɗo Alla (JKM) wiyi : “Lislaam mahii ko e geɗe joy : 1. ko seedaade dewateeɗo alaa so wonaa Alla ; Mohammadu ko nelaaɗo makko. 2. daranaade njuulu. 3. tottude Asakal. 4. hoorde lewru koorka. 5. Hijjoyde so ina hattani. Ko ɗeeɗoo geɗe joy Alla fawi e juulɓe.
Yaltii e yeewtere Ɗalhata Bun Abdellaahi wonde gorko gooto naamndii Annabi (JKM), o wiyi “eehey maa nelaaɗo Alla, habru am ko Alla farlini e dow am to bannge koorka? Nelaaɗo wiyi mo: lewru Ramadaan. O wiyi : mbele ina waɗɗii e am goɗɗum ? O wiyi alaa so wonaa a yarliti, Alla waɗɗini e lewru Ramadaan e renndo ngoo kala. Waɗi noon ko kayru woni lewru wooturu ndu Alla fawi juulɓe alaa e sago. Oon mo salii koorka mayru, ko keefeero jartodinɗo gaa Lislaam. Laatiima farlineede ndu e juulɓe ko ñalnde Altine tawa lewru soobaan nduu maayii haa ɓenni balɗe ɗiɗi e nder hitaande ɗimmere ferngo nelaaɗo Alla (JKM).
Ɓural lewru koorka e ɓure golle golleteeɗe heen
1. Hono Abii Hurayrata (MAWM) wiyi : Annabi (JKM) wiyi : “so tawii lewru Ramadaan arii, nganndee lewru barkinndu arii e mon. Alla fawii e mo koorka makko, e nder heen damuɗe Aljanna udditte, ko heen kadi damuɗe jeyli uddee, ko ndeen seyɗaneeji tongetee, ina heen jamma ɓurɗo ujunere lewru, oon mo hormii ɗum, yo anndu hormaama.” Naniraa ɗum ko Ahmad e Nisaayi.
2. Hono Arfajata wiyi : laatiima mbiɗo woni to Utbata e oon saanga ina yeewta geɗe ramadaan, haa gorko gooto e sehilaaɓe Mohammed (JKM) ari e amen. Oon wiyi : “mi nanii nelaaɗo Alla ina wiya e nder lewru ramadaan damuɗe jeyli uddete, damuɗe Aljanna udditee, seyɗaneeji tonngee.”
3. Hono Abii Hurayrata wiyi : Annabi mo jam kisal ngoni e mum o wiyi : “juulɗeele ɗee joy, Aljumaa haa Aljumaa, ramadaan haa ramadaan, mo rewi ɗum woppaani ina wayi no yaafaama ko woni hakkunde majji fof e bakkatuuji. So tawii o reentiima bonanndeeji ɓurɗi bonde ɗii”. Naniraa ɗum ko Bukhariyyu e Muslim. Ɗiin bonanndeeji ɓurɗi mawnude, ko wayi no warde hoore tawa ko teyaaɗe, e jindude e debbo jenano e ko nanndi e ɗeen geɗe.
4. Hono Abii Sayiid Elkhudriyya (MAWM) wiyi : “Annabi (JKM) wiyi : oon mo hoori Ramadaan, o anndi keeri mum, o reentii ko foti reenteede heen koo, o yaafaama bonɗi makko ko adii ramadaan oo”. naniraa ɗum ko Ahmad e Bayhakhiyyu.
5. Hono AbiiHrayrata wiyi : nelaaɗo Alla (JKM) wiyi : “oon mo hoori Ramadaan iimanaagal e moƴƴere, o yaafaama denndaangal bakkatuuji makko.” naniraa ɗum ko Ahmad e yimɓe jom sunnaaji en.
Jaɓɓagol taƴe e nder ramadaan :
1. Hono Ibnu Abbaas (MAWM) wiyi : nelaaɗo Alla (JKM) wiyi : “Lislaam yiyratee ko e geɗe tati, ko ɗeen kadi tammbii lislaam. oon mo woppi gootel e majji, oon ko keefeero caɗtuɗo. Geɗal gadanal ngal ko seedaade deweteeɗo alaa so wonaa Alla; ɗimmal ngal ko juulɗeele joy jamiraaɗe ɗee, tataɓal ngal ko koorka ramadaan.” Nanira ɗum ko Abuu Yaali e deylemiyyu.
2. Hono Abii Hurayrata : Annabi (JKM) wiyi: “oon mo taƴi ñalawma e nder lewru ramadaan tawa wonaa ko Alla hoybinani mo heen koo, hay sinno o hoorii Aduna oo fof, ɗum waawaa lomtaade bonannde nde o waɗi ndee.” Naniraa ɗum ko Abuu Daawuda e Ibnu Majah. Hono Bukhariyyu wiyi ina siftora Abii Hurayrata won ko ɓamtunoo heen, e wiyde, oon mo taƴi ñalawma e nder ramadaan tawa aldaa e ñawu ngaantu laamtuɗo, hay sinno o hoori aduna oo fof, addantaa mo waawde yoɓde ɗuum ko noon kadi Ibnu Masuud wiyi. Hono Sahabi wiyi : “to bannge goongɗinɓe Alla ina njogino laawol wonande goppuɗo koorka ramadaan ko aldaa e ñawu, oon ɓuri bonde e jinoowo e duumiiɗo e sanngara, waɗi noon ko oon ina sikkitii lislamaagal makko, oon wayi ko no alaa ɗo woni nii”.
Hol ko tabitinta lewru koorka ? Tabitinta lewru ko yiyde ɗum hay sinno ko neɗɗo gooto nuunɗuɗo walla timminde limoore haa capanɗe tati lewru soobaan. Hono Ibnu Umar (MAWM) wiyi : “yimɓe mbiyi lewru yiyaama, ngar-mi kaalan-mi ɗum nelaaɗo Alla (JKM), mbiy-mi : hay miin, mi yiyii ndu. O hoori o yamiri yimɓe kadi yo koor. Naniraa ɗum ko Abuu Daawuda e Haakim. Hono Abii Hurayrata wiyi wonde Annabi (JKM) wiyi : “kooree nde njiy-ɗon ndu, taƴee nde njiy-ɗon ndu, so ɗum waɗanii on cuddi timminee limoore capanɗe tati lewru Soobaan.” naniraa ɗum ko Bukhariyyu e Muslim.
Hono Tirmisiyyu wiyi : jom en gannde heewɓe ina kawri, mbiyi : seede gooto nuunɗuɗo ina jaɓee jiygol mum lewru, ko noon Ibnu Mbaark, Saafiiyyu e Ahmad kañum en ne mbiyi.
Jibriil Muusaa Joop


text:
Kala goo lewru Me aduna oo fof ina mawnina ñalawma gollotooɓe. Ko fartaŋŋe pelle kujjinantooɗe gollotooɓe waawde woytaade caɗeele mumen e nder seppooji jamiraaɗi. Kono ɗum ummii ko to woɗɗi.
Mawningol ñalawma goo mee jibinaa ko to Amerik. Ɗum fuɗɗii waɗeede ko e hitaande 1886. Ko toon ko ɓuri 300 ujunere gollotooɗo ngoytinoo yoo waktuuji golle ɗii uste haa arta e waktuuji jeetati. Ko ndeen ɓe njuɓɓini ñalawma tikkere lofɗo golle e ngartam Amerik. E oon ngar mi ngaraa baɗnooɗo hakkunde gollotooɓe e dadiiɓe, woodii heewɓe maayi heen.
Caggal mum seppo ɗiɗmo waɗi to Chikago haa 15 dadiiɗo maayi heen.
To leydi Farayse, ko gila goo lewru me 1847, ñalawma oo wonti juulde gollotooɓe. Faandaare ndee ko siftorde ɓeen yeeynooɓe pittaali mumen mbele gollotooɓe ina nguura nguurndam aadee. Gila ndeen noon haa jooni waktuuji golle taƴaa ko e waktuuji 8.Kala golliiɗo ko ɓuri ɗum ina foti heɓde ndaamordi.
MAWNINGOL ÑALAWMA GOO ME: ƊUM. FUƊƊORII KO TO AMERIK
Kala goo lewru Me aduna oo fof ina mawnina ñalawma gollotooɓe. Ko fartaŋŋe pelle kujjinantooɗe gollotooɓe waawde woytaade caɗeele mumen e nder seppooji jamiraaɗi. Kono ɗum ummii ko to woɗɗi.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
NJANGU KAASAMAAS : HOL SAPPO E TATO WARAABE BEE? 5AFRIQUEMIDI)Posted in: Joljole Comments: 0
-
DOGGI NDAARTOOƁE DEPITEEJI : WON KO FUƊƊII SUYDE HEENPosted in: Dawrugol, Joljole Comments: 0
-
REFERENDUM MURITANI : KO E OO ALJUMAA FECCI JAMMA RUUMO NGOO FUƊƊOTOOPosted in: Joljole Comments: 0
-
JUULDE TAASKE : DIIWAAN MAATAM NANI MBUNNDI HEBLOPosted in: Joljole Comments: 0
-
GUNNJUUR E NDER GAMMBI: NOKKU ƊO BATTANE SAYKU UMAR TAWATEEPosted in: Renndo Comments: 0


text:
Catal FƁPM to Daar Nayiim udditii duɗal ñalnde aset 01/03/2014 to « wiiraas el Baadu » ɗo galle Mammadu Koboor ɗoo. E gardagol kalfinaaɗo jaŋde Catal ngal, Sammba Biri e Koolaaɗo Kuuɓal catal ngal Mammadu Njobbo Jah e yoga e terɗe teelɗuɗe, almudɓe 18 mbinnditaama e duɗal hee, tawi heen njeetato ko rewɓe.
Catal FƁPM to Daar Nayiim udditii duɗal ñalnde aset 01/03/2014 to « wiiraas el Baadu » ɗo galle Mammadu Koboor ɗoo. E gardagol kalfinaaɗo jaŋde Catal ngal, Sammba Biri e Koolaaɗo Kuuɓal catal ngal Mammadu Njobbo Jah e yoga e terɗe teelɗuɗe, almudɓe 18 mbinnditaama e duɗal hee, tawi heen njeetato ko rewɓe.
Ñalɗi janngeteeɗi ɗii ko aset e talaata tuggi waktuuji 17 :00 haa waktuuji 19 :00. Jannginoowo oo ko Abdullaay Muusaa Sih, tel 47 40 38 75. Caggal nde ɗum hawraa, ardiiɓe joɗnde ndee mbasiyiima nde almudɓe ɓee ñiiɓata e jaŋde ndee. Njaatige oo, hono Mammadu Koboor semmbinii almudɓe ɓee nde ɗooftotoo arde e waktu. Almudɓe ɓee kollitii yiɗde mum en jaŋde ndee. Kala jiɗɗo jokkaade e duɗal ngal yo jokkondir e kalfinaaɗo jaŋde catal ngal, hono Sammba Bari (46006899) walla jannginoowo oo.
Mammadu Njobbo jah, E kuɗol Koolaaɗo Kuuɓal Catal FƁPM to Daar Nayiim, tel : 46503854.


text:
Hono no o heewnoo waɗde hitaande kala, mawɗo leydi oo, ñaantii heewɓe e feeto hikka ngoo. Kono, « nana wonta aada, ñaantetee tan ko sehilaaɓe e banndiraaɓe ».
Hono no o heewnoo waɗde hitaande kala, mawɗo leydi oo, ñaantii heewɓe e feeto hikka ngoo. Kono, « nana wonta aada, ñaantetee tan ko sehilaaɓe e banndiraaɓe ».
Yanti heen, galaŋuuji takketeeɗi ɗii, alaa boom ko nafata joomum en, so wonaa ma a taw, hollitde wonde laamu ina tini ɗum en. Ɗum firtaani wonde joomum won golle maantinɗe gollanii leydi ndii, firti tan ko yo joomum faam ko sehil.
Hikka kadi wayi tan ko no wayatnoo : idii takkaneede galaŋuuji ko sehilaaɓe wiyeteeɓe senerooji pollodiiɗi laamu ut 2008 : Muhammed wul Haadi, Felikse Negri, Wul Muhammed Sanaagi. Oon kuudetaa taƴɗo goddi men e laamu demokaraasi ngonannoongu leydi men fartaŋŋe hormeede e nder winndere ndee, ruttini en e niɓɓe kuudetaaji ɗi alaa fof ɗo payni leydi men so wonaa ruttinde ɗum caggal e boomaare.
Hol fof ɗo yiyaa e winndere hee, fotnooɓe ñaawreede e faweede kuuge bonannde ngenndi, kaɗi ɗum tabitinde demokaraasi, ina ñaantee ?
FƁ


text:
Almaami Saamori Tuure jibinaa ko hedde 1830 to Miñambaladugu nder leydi Gine hannde ndii. O foolaa ko to nokku ina wiyee Gelemu, nder Koddiwaar hannde oo. O sankii ko ñalnde 2 suwee 1900 to Jole, nder leydi Gabon hannde ndii. Ko kanko sosnoo laamaandi Wasulu, o dartii naatgol koloñaal Farayse e nder Afrik hirnaange.
Cukaagu Saamori Tuure
Saamori jibinaa ko hedde 1830 to Miñambaladugu (nokku gonɗo hannde to worgo Gine). Baaba makko ko julanke jula.
Almaami Saamori Tuure jibinaa ko hedde 1830 to Miñambaladugu nder leydi Gine hannde ndii. O foolaa ko to nokku ina wiyee Gelemu, nder Koddiwaar hannde oo. O sankii ko ñalnde 2 suwee 1900 to Jole, nder leydi Gabon hannde ndii. Ko kanko sosnoo laamaandi Wasulu, o dartii naatgol koloñaal Farayse e nder Afrik hirnaange.
Cukaagu Saamori Tuure
Saamori jibinaa ko hedde 1830 to Miñambaladugu (nokku gonɗo hannde to worgo Gine). Baaba makko ko julanke jula.
O mawni ko e Afrik hirnaange e yonta maantinirɗo mbayliigu, sabu naatgol oropnaaɓe.
Njulaagu mbaɗdetenoongu e oropnaaɓe addanii huunde e Dowlaaji Afrik alɗude. Ko noon kadi kuutoragol petelaaji wayliri mbaydiiji golwole e nokku hee.
E hitaande 1848, soofaaji laamɗo galle Siisee en ina wiyee Sori Buraama, ndahi yumma mum Saamori, hono Sokna Kamara, mbaɗti ɗum korɗo. Nde tawnoo Saamori alaano e oon sahaa kaalis ko soodtiri ndimaagu yumma mum, o rokkiti hoore makko oon galle ngam rimɗinde yumma makko. Ko ɗoon o janngi kuutoragol kaɓirɗe. Ina wiyee wonde o gollaniima galle Siisee en ɓee « duuɓi 7, lebbi 7 e balɗe 7 ».
Caggal ɗuum o angisii duuɓi ɗiɗi e nder konu Saranse Waare Mori, kooninke mawɗo e nder leñol Beretee en, haɓdiiɓe Siisee en, hade makko ruttaade to koreeji makko Kamara en. E hitaande 1861, e nder Diyaala, o waɗaa, kanko Saamori, Keletigi (mawɗo wolde). Ko ɗoon o woondi hisnude leñol makko e bone Berete en, e Siisee en. O tafi konu mawngu, o ardini ɓiɗɓe baabiraaɓe makko e sehilaaɓe makko koyɗe konu nguu.
Naatgol Sudaan
Nde Al Hajji Umar Taal sankii e hitaande 1864, ardinooɓe konu mum ngoni e feccitaade laamaandi mum, gooto fof ina sosa dowla mum bannge. E oon sahaa, hedde 1867, Saamori, joginooɗo konu mum timmungu sara Sanankoro faami wonde ina foti daranaade geɗe ɗiɗi : sosde konu mbaawngu, ɗooftiingu, njogiingu kaɓirɗe jaynge kese, kam e mahde dowla tiiɗɗo. Ko ndeen o tuubi, sibu makko faamde ngootaagu laamaandi makko tuugotoo ko e diine. Ɗuum kadi ina faamnina en ko addani mo wiyeede Almaami, so laamiiɗo, gardiiɗo diine.
E hitaande 1876, Saamori dañi heɓde petelaaji looweteeɗi rewrude e koloni Engele en biyeteeɗo Sierra Leone (Sieraa Leyoon). Soofaaji konu makko njogitinoo ko jaasiije e laɓɓe e petelaaji. O ardii ngu, o heɓti falnde Bure nder wuro Sigiri, alɗungo kaŋŋe (hannde, huunde e ndeen falnde woni ko e Gine e Mali). E hitaande 1878 o waɗti hoore makko famaa (gardo konu) e nder laamaandi makko Wasulu. O waɗi Bisanndugu laamorgo makko, omo jokkondiri e laamaandi Tukuloor ndi o heedondiri to bannge njulaagu e dipolomasi.
E hitaande 1881, caggal wolde muusnde, Saamori hisni njiimaandi mum e Kankan, wuro njulaagu mawngo, haa arti noon e njulaagu goro, jiimngo e maayo Milo, reenirgo laabi njulaagu keediiɗi. E hitaande 1881, laamaandi Wasulu tuggi ko Seraa Leyon hannde oo, haa yettii Gine e Mali e rewo Koddiwaar.
Saamori ina haɓanoo heɓtude laamuyon catikon kam e hisnude ngonka mum. O ummanii jogodaade e Engele en wonnooɓe to Seraa Leyon jotondire moƴƴe, o jokkondiri kadi e Laamu Diine Fuuta Jaloŋ.
Jaggondire gadane e tuubakooɓe Farayse
Maayirɗe kitaale 1870, Faraysenaaɓe puɗɗii naatde e jiimde Afrik hirnaange ummoraade fuɗnaange Senegaal, ngam yettaade maayo Niil nder Sudaan hannde oo. Ɓe etii kadi yahde worgo, faade tuddule maɓɓe to Koddiwaar. E nder ɗuum ɓe kawri e Saamori, ɓe nanngondiri e mum.
E feebariyee 1882, konu Farayse yani e konuuji Saamori uddunooɗi Keñeraa. Saamori riiwti ɓe, kono, nehdi e njogitaaje konuuji Oropnaaji ɗii paayni mo no feewi. O waɗi feere kala mbele omo hanndoo Farayse. O idorii yaajtinirde laamaandi makko faade worgo ngam hisnude jokkondiral e Liberiyaa. Ko ndeen tuubakooɓe Farayse e gardagol guwerneer Antoine Combes to Sudaan etii, e hitaande 1885, heɓtude oogirɗe kaŋŋe Bure, kono Saamori dartii ɓe. O fecci konu makko e koyɗe tati, o yaniri e konu koloñaan banngeeji fof, o waawni ɗum en ruttaade.
Kono, ɗo yahnoo fof, Saamori yaaɓani haaldeede nde faami waawaa dartaade konu koloñaal. Nii woni o siifondiri e maɓɓe nanondiral njulaagu ñalnde 28 masre 1886, o heɓtini njiimaandi Farayse dow fonngo nano maayo Niiseer.
Wolde e poolgu
E hitaande 1887, Saamori tawi tafii konu nehiingu, ngu 30 000 haa 35 000 soofaa, njuɓɓiniraangu no konuuji tuubakooɓe njuɓɓirnoo nii, peccitiingu e koyɗe koyɗe (pelotoŋaaji e kompañiiji) e fotde 3 000 waɗɗiiɓe feccitoriiɓe e koyɗe koyɗe, koyngal fof 50 puccu. Kono Farayse ina fellitnoo haɗde Saamori tiiɗtinde ngonka mum. Ɓe ngoni e urɓude murtooji tirbiiji ɗi naataani diine, ɗi Saamori laaminoo. Ɓe ngoni e ŋosirde laamu makko to bannge hirnaange, aɓe mbaawna Saamori siifde nanondire ɗo o heɓtinta njiimaandi maɓɓe e ɗiin nokkuuji, ɗuum ko hakkunde 1886 e 1889 (nanondiral Bisanndugu e nanondiral Ñaaka).
E lewru Mars 1891, konu Farayse e gardagol Arsinaar, yani e Kankan. Saamori, nde tawnoo ina anndi paddooɗe wuro ngoo mbaawaa falaade obiiji konu Farayse, dartorii hare bettel. Woodi ɗo o fooli taƴe konu Farayse peggunooɗe (Dabadugu e settaambar 1891), kono o ronki yaltinde tuubakooɓe Farayse e nder laamaandi makko.
E lewru suwee 1892, kolonel Humbert lomtinooɗo kolonel Archinard, ardii taƴre konu, heɓti Bisanndugu, laamorgo Waasulu. To bannge goɗɗo oo, Engele en ndartini ko njeeyatnoo mo kaɓirɗe koo, ngam ɗooftaade « nanondiral Bruxelles ngal 1890 » jowitiingal e ustugol njeeygu kaɓirɗe, e wiyde ngaal nanondiral, jojjungal ngam haɗde njiyaagu afriknaaɓe.
Hankadi Saamori woni e ruppaade kuccondiral konuuji, kono, kala nokku mo o woppi, o duppat ko wonnoo heen fof haa laaɓa. Ndeen feere addanii mo leeltinde ngabbaagu Farayse, kono kadi taƴondirii mo e nokkuuji ɗo kaɓirɗe ummortonoo mo, ko wayi no Liberiyaa. Nii woni o luuñtitorii bannge fuɗnaange, hedde maayo Bandaama e Komoye. Farayse faalkisii mo, ɗoon ɗo nokku mo o ari oo jeyaaka e nokkuuji ɗi anniyii jiimde jooni.
Noon ɓe ngoori haa nde ɓii Saamori yani e taƴre konu Farayse, boomi ɗum. Ɗuum addani Farayse ummanaade yoftaade e dabbunde/ceeɗu 1898. Ko e nder ɗuum Guroo nanngi Saamori weetndoogo 29 settaambar 1898 to Gelemu, to Koddiwaar, e joñtoyeede to Gabon. Ko toon o woni haa nde o sankii ñalnde 2 suwee 1900, caggal paawngal jofe.
Ko o ɗacci
Sikke alaa heen, Saamori woni neɗɗo ɓurɗo tampinde Farayse e nder diiwaan hirnaange Afrik oo. Ko ɗuum addani ngenndiyankooɓe afriknaaɓe kadi limtude mo e jaambareeɓe dartiiɓe njiimaandi koloñaal.
Masa Makan Jabaate waɗii e makko tinndinoore « Une hyène à jeu » (1988) ɓaarnunde ciifgol nanondiral Keñebaa-Kuraa, ɗo Saamori Tuure woppanta Farayse fonngo nano maayo Niiseer e hitaande 1886.
Diɗɗal Bembeya Jazz National mawninii Saamori e nder jimol mum « Regard sur le passé » jaltungol e hitaande 1969. Jimol ngol ina jarfa dartagol koloñaal ngol Tuure dartii, e fuɗɗoode mahngo leydi Gine.
Alfaa Bolonndi, jimoowo Koddiwaarnaajo, yimii mo kadi e jimol mum « Bori Samori » (caaktangol e hitaande 1984) ngam siftorde Saamori Tuure.
Fr.wikipédia.org
http://fr.wikipedia.org/wiki/Samory_Tour%C3%A9
Fulo : Bookara Aamadu Bah


text:
Abriil 1989, abriil 2011 : wonii duuɓi noogaas e ɗiɗi ! Duuɓi noogaas e ɗiɗi muuso e mette. Gila abriil 1989, huunde e Muritaninaaɓe ina nguuri e mette batte iiñcuru jolnoondu hakkunde Muritani e Senegaal. Jojjanɗe aadee njaɓɓanooma no feewi e oon sahaa (warngooji ɗi ndewaani laawol, taccingol, diiwgol ɓurtungol e golle, ɓorƴitgol jawɗeele, njangu e rewɓe, ekn …)
Ɗii warhooreeji kala njannoo ko e ɓaleeɓe Muritaninaaɓe, tawi kadi ko laamu leñamleñameewu waɗnoo ɗum.
Duuɓi keewɗi laamu ƴiiƴiiwu, warkoyeewu kolonel Maawiyya wul Siidi Ahmed Taaya ina suddi ɗee baɗe bonɗe. Yimɓe ɓee fof, gila e loraaɓe ɓee haa e winndere ndee kala ceeraani e wullitaade e ñiŋde ko waɗnoo koo. Kono laamuyel Maawiyya jokki e politik mum heedi heeda, dagni joñgol ɓaleeɓe. Ngu yawnoraa ɗum, ngu waɗi feere haa sariya jaafotooɗo warkoyeeɓe ɓee wootaa e hitaande 1993.
Ko oon politik woni loowaaɗo e koye yontaaji kesi ɗii, ceerndanooɗi e nder jaŋde (Arab wonande safalɓe e Farayse wonande ɓaleeɓe). Ndiiɗoo tippudi nehdi e jaŋde ina jeyaa e ko seerndi leƴƴi leydi ndii, sibu ko ina wona duuɓi 20, sukaaɓe safalɓe e ɓaleeɓe njiyndirtaano hay e so njaltii janngirɗe mum en. Tee jaŋde ndee kala tuugii ko e leñamleñamaagu laamu, sabu mum nangtaade e konngol « Muritani ko leydi Aarabeeri ». Hay so tawii safalɓe demokaraat en ina luulndinoo ɗuum, daaɗe maɓɓe mbaawaano naneede no feewi sabu doole añamnguraagu nguu.
Haa hannde, hono no debbo gooto gannduɗo Muritani no feewi wiyri nii «Safalɓe njiyataa ɓaleeɓe nde tawnoo ɓalli mum en ko jaynotooɗi» ; ɗum fof ko ngam hollitde baasgol ɓaleeɓe teskeede e leydi ndii e no hakkillaaji ko ɓuri heewde e safalɓe njiyri ɓe.
Ɗum ina jeyaa e ko faamninta en alaa goƴaaɗo batte bonɗe ewenmaaji so wonaa ɓaleeɓe walla nii loraaɓe ɓee tan e koye mum en.
Yahii haa 1992, parbagaan laamu añamngureewu nguu ina hoomtunoo yoga e safalɓe. Ko maa jaayɗe mbellitaa, keewal partiiji jaɓaa, nde ɓesngu nguu e winndere ndee mbaawi anndineede yoga e bonanndeeji baɗnooɗi. Kono tan, gaa gaa bayyinaaɗe bajjondirɗe huunde e partiiji politik, eɗen mbaawi wiyde ko pelle toppitiiɗe jojjanɗe aadee tan, kam e pelle loraaɓe ɓee tan, ngonnoo ɗe ceeraano e haljinde laamu hoorameewu wul Taaya e suurtude nguu mumtileñaagu. Haa e oo ñalawma, loranooɓe e ɗii ewenmaaji muusɗi ina padi cafrugol juumtungol oo gagga, baawngol tiiɗtinde ngootaagu hakkunde leƴƴi leydi Muritani.
So tawii diskuur mo persidaa Siidi wul Sheex Abdallaahi waɗnoo ñalnde 29 suwee 2007 ko gollal maantinngal no feewi, so tawii kadi njuulu persidaa Muhammed wul Abdel Asiisu yuɓɓinnoo ñalnde 25 marse 2009 ko geɗal teskinngal, eɗen ceedtii wonde alaa fof ɗaɓɓaande yaafuya gooto e warkoyeeɓe meeɗi holliteede tuggi 1989 haa jooni.
Yanti heen, so gartirgol mooliiɓe juɓɓinangol ngol woodii ko usti e caɗeele loraaɓe ɓee, ko Alla e nanondiral hakkunde Dowla Muritani e mo Senegaal kam e HCR, hay so tawii noon jooɗaniiɓe laamu nguu e nokkuuji ɗii mballitaani walla etiima telɓinde golle ɗee. So wonaa ɗuum, hol fof no paamirten, gila 2008, nde taccinanooɓe puɗɗii artireede ndee, alaa fof nokku ɗo artiraaɓe keɓti leyɗe mum en ndema, leyɗe daande maayo Senegaal, muuɗaandi maɓɓe, ɗe ɓe ndonnoo e njaatiraaɓe maɓɓe? Alaa fof ñemtinɗo gollal maantinngal depitee biyeteeɗo Kaasem wul Bellaali, dokkitɗo 220 ha leyɗe ilooje to Tararsa …
Ko noon kadi haawnorii, gila 2008, alaa fof ɗo luural jeyi leydi ñawndaa, haa joom mum en artiraaɓe ɓee ndokkitaa jeyi mum en, tawi noon, gulaali e peekaali jowitiiɗi e jojjugol ngootaagu ngenndi (…) kam e golle fuuntiiji jowitiiɗe e « paddagol e jiilgol luure », ina cukki noppi yimɓe.
Eɗen teskoo boom wonde ko hunanoo maa joom jawdi en ndokkite jawɗeele mum en teettanooɗe hade gartugol ngol fuɗɗeede, kam e peeje joopaaɗe e jiilotoongol Kalifu geɗe nder leydi ngol tonngoode 003 ngol 04 mee 2009, kuningol geɗe kaalaaɗe dow ɗee, alaa fof ko laatii heen. Artiraaɓe ɓee e yoga e yimɓe tawaaɓe ɓee noon meeɗaa seerde e hollitde heɓaare mum en e hollitde wonde ina ngonani safaruuji jamyami. Seede mum tan ko alaa fof e artiraaɓe ɓee meeɗɗo wiyde ina yoftoo walla ina ñawndana hoore mum gila 1989.
Ina yurminii kadi so en teskiima feccere e artuɓe caggal nanondiral hakkunde banngeeji tati ciifangal e noowammbar 2007, haa hannde keɓaani kaayitaaji etaa siwil. Artunooɓe ko adii ɗuum (artirnooɓe koye mum en, walla artirnooɓe e Tuugnorgal Keeringal Naattingol Jaawngol – Programme Spécial d’Insertion Rapide-) haa hannde ina ngondi e caɗeele, ɓe keɓaani hay ballal gootal ummoriingal e laamu, kono kadi ɓe ceeraani e dogdu ngam heɓtude ngesa, walla galle, walla golle, walla kaayitaaji etaa siwil.
Hay gooto yeddataa won ko ANAIR gollii ko yawnaaki (foorasuuji, peewnugol gesa ndema, dokkitgol kolce ɓirooje, compugol bitikaaji denndaaɗi ekn…), hay so tawii noon ɗi kuuɓnaani jikkeeji pawanooɗi heen ɗii kala. Kono tan Tuugnorɗe naatingol duumototooɗe cuwaa tawo tabitineede.
E mbaydi kuuftodinndi, batte ewenmaaji 1989 ina lutti woodde, ɗe ndiraani nii : taccinanooɓe ɓee fof ngartiraaka, yanti heen artiranooɓe ɓee, nguurndam mum en seɓoraani, alaa no nguurdi. Wonɓe Mali ɓee, hafeere mum en suwaa boom sunneede. Tee laamu wiyii wonde gaynii gartirgol mooliiɓe …
Waranooɓe ko rewaani sariya (ɓoccitinooɓe, rewɓe maayraaɓe e baayeeɓe) ina mucca mette teeŋtuɗe, caggal fuunti politik baɗanooɗo, so wiyde ina lomtinana rewɓe ɓe worɓe mum en mbaranoo. Ɗuum nii yettii ko yimɓe seeɗa, tan wiyee wonde doosiyee warngooji uddaama …
Kabrugol gummanagol ƴettitgol foksineeruuji e gollotooɓe Laamu waɗiraa ko bawɗi e taballeeji, kono caggal nde binnditagol maɓɓe joofi jooni ko ina wona hitaande, hay gooto ƴettitaaka tawo.
Ƴettugol 94 e maɓɓe to Kalifu Jaŋde Ngenndi waawaani hay fuɗɗaade ñawndande ɓe hakkeeji maɓɓe, tee wiyee wonde caɗeele janngitunooɓe ɓee ñawndaama.
Wonande loraaɓe heddiiɓe ɓee, ɓurɓe heewde ɓee, hafeere maɓɓe saytoraaka nii haa e ñalngu hannde nguu.
So en ƴeewtindiima denndaangal ɗee geɗe, eɗen mbaawi wiyde wonde laamu nguu woni ko e ñawndikinaade caɗeele ɗee, caɗeele ɓeydotooɗe teeŋtude ñalnde kala. Haa ko e maɓɓe mbaɗtii wiyde wonde haala kaa waasa haaleede nii ɓurani ɗum wiyde ina toppitoo tawa alaa ko toppitii heen.
Ko sabu ɗee geɗe kam e ɓeydagol caɗeele to bannge faggudu, politik e renndo e nder leydi ndii addani en wiyde wonde keɗagol bojji loraaɓe ɓee ina heñoraa no feewi, caɗeele maɓɓe ina poti yiylaneede safaruuji nanondiraaɗi, ɗi nganndu-ɗaa ko kam en tan mbaawi tiiɗtinde ngootaagu hakkunde denndaangal ceŋɗe ɓesngu Muritani. Beldital goonganteewal waawaa wonde gaa gaa nuunɗal e goonga.
Pelle ciifɗe ɗee :
1. Fedde rewɓe ardiiɓe galleeji (AFCF) 2. Fedde Muritani daraniinde Jojjanɗe Aadee (AMDH) 3. Fedde Muritani ngam Ɓamtaare Ɗemngal e Pinal Sooninke (AMPLCS) 4. Fedde Ɓamtaare Pulaar e Muritani (ARPRIM) 5. Fedde tiiɗtingol Demokaraasi e Nehdi Ɓiyleydaagu (ARDEC) 6. Goomu Kaɓɓondiral e ɓe lor Jaɓɓugol Jojjanɗe Aadee yettii (CSVVDHM), 7. Goomu Wiɗto e Njiylawu ko fayti e Demokaraasi e Ƴellitaare Faggudu e Renndo (GERRDES) 8. Kaɓɓondiral Afriknaawal Jojjanɗe Aadee (Catal Muritani) 9. Kaɓɓondiral Muritaninaawal Jojjanɗe Aadee (LMDH) 10. Kawtal Loraaɓe e Ewenmaaji 1989-1991 (REVE) 11. Dillere Rewɓe Maayraaɓe e Ɓoccitiiɓe, haɓɓondirɓe ngam Ndimaagu Aadee (MVRUDH) 12. SOS – Jiyaaɓe
Fulo : Bookara Aamadu Bah


text:
Kewu o udditiri ko seppo cosaan : cate Nuwaasoot e huunde e cate nder leydi. Denndaangal pinal fulɓe e faggo mum en hollitaama ɗo : gila e koltu maɓɓe (comci e cuɗaari),
Kewu o udditiri ko seppo cosaan : cate Nuwaasoot e huunde e cate nder leydi. Denndaangal pinal fulɓe e faggo mum en hollitaama ɗo : gila e koltu maɓɓe (comci e cuɗaari), haa e golle maɓɓe (awo, ndema, ngaynaaka, mbayla, ɗatngo) kam huunde e geɗe pinal, ko wayi no juurgol koondi. Yejjitnooɓe ɗeen geɗe fof, ciftorii ɗe ñalnde heen, won heen ronkuɓe nanngude gonɗi mum en, ɓe nganndaano ɓee ne, won ko njiyi e pinal men ndeen. Ɗum jiidaani e jimɗi jahdooji heen ɗi kam e jime kese pentaaɗe ko ɓooyaani.
Min njiyii toon sukaaɓe rewɓe waɗɓe ñarugal mum en haa timmi : paɗe mukke, gude goro, wutteeji rommbal, kaalaaji folmaat, ina tammbii lehe, beɗi, ina caddi cakkaaji ɗalawali, kaŋŋe mbuure, ina ceŋi kootone doɓɓe, jawe juuɗe, pegge, ina moorii jubbi tippaaɗi korbooje … Ko maa njiyraa gite maa tan, hunuko waawaa ɗum jantaade.
Min njiyii toon rewɓe fulɓe ina njogii boloŋaaji baɗetenooɗi nebam sirme, ina tammbii beɗi hippirtenoonɗi lahe kosam, ñorɗe, kumballi, ɓirduɗe, kore, ɓoggol daɗorgol, burgal … A ɓe njogii baage ƴoogirɗe : ina siftina en yaraano na’i. Aɓe ndoondii lahe, aɓe cippa haaɗi haaɗa e barja….
Min njiyii toon pullo ina wuundii borti kecci, ina wakkii rajo e mo fawi heen Sammba Demmba, ina wakkii jammbere e saawdu, ina waɗi tenngaade, ina saddi talkuru makatuumru.
Min njiyii toon golle ndema : gila ina lewee, haa ina jabbee, haa yettii kiwal…
Min njiyii toon ndiftungu : no yombayɓe mbaɗirtunoo, ko ɓoornotonoo, no diftertenoo haa e juurgol koondi, haa e jimɗi muuɗum : gila e “mbay jalaala” haa yettii “caayoo ndella oolel” e “miin koy mi dañii belaa” …
Min njiyii toon subalɓe awooɓe ina njogii saakitaaji, ina njima pekaan, ina mbakkoo.
Min njiyii toon wayluɓe ɓaleeri e kaŋŋe fof. Gooto e maɓɓe, hono “Baylo leñol” wiyi : “mbayla ko meccal gidingal tellaade e nder bani aadama en ngam wuurde, nguurda, mbaawa reenondirde.” “Ina woodi mbayla cuɗaari, mbayla nguurdeteeka(jale, jammbe, cakaaɗe, seremaaji, ) mbayla ndeentorteeka : (idii ko tafngo kaɓirɗe waaño, wolde). “Ina woodi mbayla ñarugal : jawe kalkal, cakkaaji …” Wayluɓe rewɓe kam en moorat, (jubbi karwaas, jubbol tiinde, jamana kura …) walla maha looɗe.
Min njiyii toon sakkeeɓe, ɗatooɓe paɗe mukke, ɓolɓolte e cumaaɗe kala.
Ko min njiyi toon ko jaŋtodtaako, ko maa njiyanaa hoyre maa tan !
Ciimtol Bookara Aamadu Bah


text:
Aduna oo fof seediima no Ameriknootorii e yerɓannde leydi to Hayiti e doole ardi toon : ko ina wona 10 000 soldaat e laana nikleyeer (navire nucléaire). Ko idii oo musiiba heewɓe nganndaano Hayiti, walla nanatno ɗum tan, sibu ina famɗi ngoƴanooɗo koyahata toon. Won wiyooɓe wonde wonaa Alla ɓolo leyɗe hirnaange ngardi toon, wonaa yiɗde wallude mehre. Won wiyooɓe ko njurum nawi ɓe toon.
Yimɓe ina nganndi tan, jotondiral hakkunde Amerik e Wenusuela (Vénuzuela) welaani, gila Kolommbi jaɓi jaɓɓaade konu Amerik e leydi mum. E darorɗe lewru saawiyee, Wenusuelaa hebbiima, e cili ɗiɗi, ndiwoowa konu Amerik e weeyo mum. Hugo Sawes seeraani e takkude Amerik yiɗde wuddinde nokku o. Amerik noon, wiyi woni ko e haɓde e waɗooɓe tarafik dorog kam e geriyaa mo Wenusuelaa wammbi walla nii ɗuhi.
Ko waawi heen wonde fof, hannde, haala ina heewi heen, haa arti noon e internet : aɗa tawa heen wiyooɓe wonde ko Amerik dillini leydi Hayiti, ko kam yerɓinnoo leydi to Siin (Chichuan), to Japon, ko kam kadi duppitnoo wuubiluuru to Farayse e hitaande 1999.
Ko waawnoo heen wonde fof, Wenusuelaa e Boliwi e Nikaraguwaa ɗaɓɓii batu Goomu Kisal Fedde Ngenndiije, ngam sunnaade batte «corkagol» konu Amerik e nder leydiHayiti. Wonande Hugo Sawes, sikke alaa heen, ko Amerik yerɓini leydi to Hayiti. E wiyde makko ko «weforgo konu Riis Rewo» habri ɗuum ; wonde konu Amerikwonnoo ko e jarribaade kaɓirgal kesal gila 1990, ganndiraangal HAARP (High Frequency Active Auroral Research Project) ngam «bonnirde Iraan njerɓannde leydi».
Ina wiyee wonde tele biyeteeɗo ViveTV yaltinii haala makko ɗo o wiyata «yontere ɓennunde nde, jarribo konu Amerik saabiima yerɓannde leydi tolniinde e 6,5 e daawrugal Richter, to wuro Eureka, to Kaliforni, kono alaa ko bonni toon», kono tan, hono ngoon jarribo waɗaango e geec Karaybe «saabiima warngo 140 000 fittaandu». O wiyi wonde «ɗum addanii Amerik dañde kadi hujja no naatiri e leydi Hayiti, neldi toon 10 000 soldaat … ». Daliilu goɗɗo mo o rokki ko wiyde wonde Amerik ina anndunoo ɗo bonannde nde jogori tolnaade,ko ɗum tagi ɓe nawde toon seneraal Kiin (Keen) gardiiɗo konu geec worgo (SouthCom), saraaji duunde nde, mbele ina ardoo faabuyaaji keñoraaɗi caggal jarribo ngo.
Won wiynooɓe kadi ko hono ngoon jarribo kaɓirgal yerɓo leydi (arme sismique) saabinoo yerɓannde leydi to Siisuwan (Siin). Huunde e dalillaaji dokkanooɗi ko wiyde wonde «heewɓe ceediima e asamaan, hojomaaji seeɗa ko adii yerɓannde leydi ndi, baylagol goobu duule kaawningol e weeyo Sisuwan» : ina wiyee wonde waɗata noon koonndooji yiite-sulɗaande (ondes électromagnétiques) jahdooji e jarribo ngo. Ko ñalnde 12 mee 2008 leydi yerɓunoo toon.
Ina wiyee kadi wonde ngaal kaɓirgal ina waawi saabaade mbayliigaaji ngonka weeyo caabotooɗi ile mawɗe, sooñooji mawɗi walla mobbooji bonɗi. Ko yimɓe laaɓaa, kojotondiral ina woodi hakkunde yerɓo leydi e iyonosfeer (ionosphère) nokku weeyo gonɗo hakkunde 60 e 800 kiloomeeteer tooweeki, ɗo HAARP jarribtee ɗo.
HAARP
EƁƁAANDE HAARP (HIGH FREQUENCY ACTIVE AURORAL RESEARCH PROGRAM) KOEƁƁAANDE DENTAL DOWLAAJI AMERIK, EƁƁAANDE GANNDAL E KONINKAAGU. NDE TOPPITIIKO NJIYLAWU E NDER NOKKU WEEYO BIYETEEƊO IYONOSFEER (IONOSPHÈRE). NDE YOWITIIKO E TUDDUNDE WEEYO (BASE AÉRIENNE) KIRTLAND. DIFII NDE TO BANNGE NGALU KO KONU WEEYO E KONU DIƳƳE, TO BANNGE GOLLE GANNDAL NDE YOWITII KO E DUƊAL JAAƁI HAAƊTIRDE ALASKA. HAARP WONI KO TO GAKONA, TO ALASKA. NJARU MUM KO 30 MILIYOŊ DOLAAR.